Selamat pulang

Keluarga Cikgu Zaleha dan Rais Manaf selamat sampai kembali ke Kuala Klawang setelah bertandang menghantar jemaah haji di Singapura.Kota Singapura dan cerita kapal haji tinggal dalam ingatan.Bila Ahad sampai dan sekolah dibuka, aku berpeluang dapat bercerita tentang Jambatan Merdeka dan singa batu di tepi jalan yang aku nampak di Singapura.Aku juga nak jual cerita tentang Geylang kampung Melayu tempat aku menginap di Singapura.Sayangnya tiada siapa yang berminat.Lalu tidak aku umumkan bagaimana aku mengutip dan mengumpul getah gelang di kaki lima di Singapura.Bila tak ada peminat maka aku merasakan kejayaan aku mati di tengah jalan.Setelah pulang dari Singapura hidup kami seperti biasa.Jelebu masih lagi kawasan hitam.Pekan Kuala Klawang masih lagi dipagar kawat berduri.Semenjak aku berpindah dari Sekolah Tapak lagi aku sudah mendengar gerila komunis anti penjajah Inggeris masih aktif di kawasan Jelebu.Titi empat batu dari Kuala Klawang ialah sebuah kampung baru Cina.Titi dikawal rapi oleh Gurkha, tentera upahan Inggeris.Di sebelah Titi ialah Seperi, ini kampung baru Melayu yang juga dipagar kawat berduri dan dikawal rapi oleh tentera upahan Inggeris.Setiakawan dan kejiranan Melayu-Cina ada tersemai dan terjalin sebelum ini di kampung-kampung dan daerah.Bila perang anti penjajah Inggeris sampai, semangat ini direnggangkan secara terancang oleh kuasa kolonial.Masyarakat Cina di satu tempat di asing dan dijauhkan dari kampung Melayu.Contoh terbaik di kampung Chenor, kampung kelahiran abah aku.Di tepi sungai di belakang rumah Tok Manaf ada keluarga Cina berkebun.Apabila Jepun kalah kuasa kolonial Inggeris datang kembali.Arahan diberikan keluarga Cina dikeluarkan dari kampung Melayu.Kampung berkurung, berpagar kawat berduri ini adalah projek Inggeris untuk mengalahkan pengaruh Parti Kebangsaan Melayu Malaya (PKMM) dan Parti Komunis Malaya (PKM).PKMM dan PKM, dua gerakan nasionalis ini sedang bekerjasama bermandi darah menentang kuasa kolonial Inggeris.Simpang Pertang yang tidak jauh dari sempadan Pahang, Karak dan Temerloh – adalah wilayah dan lubuk aktiviti pejuang nasionalis menentang Inggeris cukup kuat.Inilah latar politik dan budaya ketika aku membesar.“Mak agak Wan Timah kau dah sampai Colombo ni.”Mak aku memberi maklumat seminggu sekembalinya dari Singapura.“Kolombo tu di mana mak?” Aku bertanya.“Dalam negeri Ceylon dekat India.” Mak aku menerangkan.Aku tidak tahu di mana duduknya dua nama ini.“Silon ni, macam teh Silon kita tu ke? Sama bunyinya.” Aku bertanya lagi.“Lepas tu kapal singgah di Karachi, mungkin ambil penumpang, ambil air, ambil minyak, masa inilah boleh poskan surat.. tapi Wan Timah kau tak tahu menulis.”Mak aku menambah maklumat tanpa memberi penjelasan tentang teh Silon yang aku tanya.Dalam kepala aku hanya dapat membayangkan kapal Anshun dengan kepulan asapnya melintas Telok Kemang di Port Dickson.Inilah sahaja pantai laut yang pernah aku kenali dan aku pernah menjejakkan kaki.“Lepas Karachi, masuk Laut Merah. Berhenti di Eden. Ini kira dah masuk negeri Arab.”Cikgu Zaleha memberi kuliah ilmu alam.Colombo, Karachi, Eden adalah nama-nama yang pertama kali aku dengar dalam hidup aku.Aku tidak tahu di ceruk mana letak nama-nama ini.Dua tempat aku tahu.Mekah dan Madinah yang menjadi tempat buat haji.Ini pun aku tidak tahu di mana letaknya.Aku hanya dengar nama.Arab untuk aku ialah padang pasir dan unta.“Ari tu nasib baik kau tak ilang.”Mak aku mengingatkan tentang babak aku tersesat dalam kapal Anshun.“Adik tak kan ilang. Adik ada surat pak ngah.”Aku mempertahankan diri.“Kalau kau ilang dalam kapal, kau akan jadi haji 65 sen.”Mak aku bercakap sambil ketawa.Kakak dan abang aku yang mendengar perbualan kami pun ketawa sama.Aku tidak tahu apa yang lawak.“Haji 65 sen ini haji apa?”Seperti biasa aku nak tahu.“Naik kapal haji ke Mekah dengan belanja 65 sen.”Mak aku ketawa lagi.“Mak kata Wan Timah belanja lebih 700 ratus. Sapa naik haji bayar 65 sen?”Aku menyoal.“Ada.”“Ada sapa?”Belum sempat mak aku bercerita aku memintas dengan tidak sabar.“Sabar dulu.. bila bertanya tunggu jawapan, bila mendengar pasang telinga.”Cikgu Zaleha memberi peringatan pada muridnya.Kali ini aku senyap tidak menjawab.Aku berharap mak aku akan membuka kisah siapa pergi naik haji dengan duit 65 sen.“Dulu… ada budak macam kau, dia hantar orang naik haji. Di Singapura juga. Entah macam mana dia sesat dalam kapal. Entah dia tertidur ke, dia tak turun-turun.. macam kita naik dulu…tapi kita turun.. bila kapal berlayar dia kena angkut sama.”Mak aku bercerita.“Budak dari mana mak?”Aku kembali bertanya.“Tak tahu orang mana, ada mak nampak dia di stesen bas Seremban.”“Orang kampung kita ke?” Aku mahu pengesahan.“Orang panggil dia haji 65 Sen… dia ini lurus bendul sikit… agaknya masa dalam kapal dia ikut saja apa orang kata.”Mak aku memberikan fakta.“Sampai dia ke Mekah?”“Sampailah dia ke Mekah… nak turunkan dia di mana? Ikut orang sama naik haji. Bila orang kapal periksa dia, raba poket dia ada duit 65 sen….lalu lekat nama haji 65 sen.”“Nasib adik sempat turun…kalau tak adik naik haji pulak. Teman Wan Timah.”Aku melawak gembira.Keluarga kami tak mendapat apa berita tentang Wan Timah.Begitu juga Pak Cik Barau dan isteri.Hanya desas desus yang kami dengar.Jemaah haji sudah sampai ke tempat itu dan sampai ke tempat ini.Ini hanya soh seh soh seh dari cerita atas cerita.Dari mulut ke atas mulut.Dari si anu yang mendengar dari si anu yang mendengar dari si anu.Si anu mana yang pernah ke Mekah tidak pula diketahui.Hari Raya Haji sampai.Abang aku pulang bercuti.Aku juga tidak sedar bahawa Hari Raya Haji ini adalah hari merayakan amalan haji.“Lepas raya ini Wan Timah kau akan pulang dari Mekah.”Abah aku mengumumkan.Tetapi tak ada siapa tahu bila tarikhnya.Ini sama seperti masa hendak berangkat dulu.Tak tahu bila kapal akan sampai.Wajib ulang tengok di rumah Tok Sheikh.Lebih kurang satu bulan lepas raya haji, berita tersebar jemaah haji dah sampai di Singapura.Wan Timah aku disambut dan diambil oleh Pak Ngah Aminuddin untuk dibawa pulang ke Kampung Chenor.Di hujung minggu mak membawa kami adik beradik melawat.Abah aku tak ikut sama.Dia tiada cuti.“Bukan lagi Wan Timah atau Wan Chenor, wan dah jadi Wan Aji.”Emak aku memberi ingatan.Bila kami sampai, aku nampak ada saudara mara yang juga datang melawat dan menyambut Wan Aji.Rumah Wan Aji macam ada kenduri kecil.Aku hanya memasang telinga nak mendengar kisah pelayaran kapal haji ke Mekah.“Kito masak la atas kapal. Pakai dapo semawar… tompek sompet.. pandai pandailah, kongsi kongsi…makanlah apa yang ada.”Wan Aji menerangkan apa berlaku dalam kapal haji.“Air dari mana?”Pertanyaan sampai.“Dari paip… dalam kapal ni, ada pair air… tangki bosa.”Wan Aji bercerita.“Kalau demam macam mana?” Lagi soalan.“Dalam kapal ada doktor. Dukun pun ado. Entah orang mana dukun tu, dio samo nak pergi Mokah…. pakai mana yang boleh.”Wan Aji menerangkan hal kesihatan, ada perubatan moden ada tradisional.“Ada sorang domam… bolum sempek sampai Mokah dio sakit, kemudian mati.”“Tanam di mana?”Aku mencelah cepat.Perkara macam ini aku nak tahu sangat.“Mandikan, kapankan, sembahyangkan, tanam mayat dalam laut.”Penerangan yang mengejutkan aku.“Yang mati di Mokah masuk kubo bosa, ada kubo bosa tanam ramai-ramai.”Lagi penjelasan tentang kematian dari Wan Aji.Bila aku mendengar surah ini aku merasa gerun.Macam mana agaknya ditanam beramai-ramai.Aku tak pernah melihat kubur besar ini digali di kampung aku.Aku paling ingin tahu cara Arab hidup di Mekah. Tentang unta dan padang pasir.Tapi aku tak berani bertanya.Kalau mak bercerita aku akan kerap bertanya.Apabila Wan Aji bercerita aku hanya memasang telinga.“Paneh … memang paneh… payung pun paneh, nak unta.. barang-barang semua naik unta… kito ada berjalan… tak terdayo.. kita naik unta.”“Wan dah naik unta?” Mata aku terbuka bertanya bila mendengar hal unta.“Udah… Mak Aji Barau pun naik. Orang betino unta lain, jantan unta lain. Unta tu tido kek khemah kito.”Wan aku menerangkan budaya Arab.“Bilik mandi kocik jo.. air ado orang Arab bawak masuk.. jamban topi rumah. Ada lubang dalam pasir… berak laa di situ… lopeh tu, berak tu ilang.”Wan Aji menerangkan tandas Arab.Kisah tandas Arab ini melekat dalam kepala aku bertahun-tahun.Bila Wan Aji kata “berak tu ilang” aku rasa kota Mekah ini ajaib.Berak boleh hilang begitu saja.Bab ini meyakinkan aku tentang kesucian kota Mekah.Sepupu aku Lokman dan Nazri duduk di sebelah aku.Kami ralit mendengar cerita Mekah.“Di Mekah duduk di mana?” Mak aku bertanya.“Rumah Tok Sheikh yang sama. Aji Barau dan isteri pun di rumah sama. Bukan rumah bosa, tak jauh… kami jalan ke Kaabah.”“Wan nengok Kaabah?”Soalan cepu emas dari aku.“Nampak… dokek … Aji Barau bawak seluar dan baju arwah anaknya – dio bawak maso ngelilingi Kaabah. Wan kato… tinggalkan sodokahkan pada orang sano, tapi dio tak nak… dia angkut balik bawak pulang ke rumah.”Kisah Haji Barau dan isterinya ini amat menyedihkan.Keluarga kami tahu kisah di belakang seluar ini.Anak sulung Haji Barau seorang tentera Inggeris.Dia mati dalam satu pertempuran dengan gerila anti penjajah.Mengikut surah Wan Aji Haji Barau membawa beberapa helai seluar dan baju arwah anaknya.Dia membawa seluar dan baju ini mengelilingi Kaabah.Mengikut Wan Aji walau pun si anak tak sempat ke Kaabah, si ayah sanggup membawa pakaian anak untuk mengelilingi Kaabah.Inilah bukti cita kasih ayah dan ibu terhadap anaknya yang pergi lebih awal.Aku sebenarnya belum puas hati terutamanya tentang berak boleh hilang begitu saja dalam jamban Arab.Tapi ketika itu aku hanya merakamkan dengan ingatan tentang betapa sucinya kota Mekah ini.“Nah .. raso ni… minum sikit.. ada dua botol lagi.”Mak long aku memberikan kami minum.“Ni air zam zam dari Mokah… Icham minum.. torang ati bilo belajar.”Mak long aku menghulurkan kepada aku air zam zam dalam gelas kecil.Aku berterima kasih.Ini kali pertama aku merasa air zam zam.Rasanya payau dan masin sedikit.Aku amat gembira kerana air zam zam dari Mekah mengikut kata mak long aku, boleh menerangkan hati untuk belajar.“Nah rasa kurma ni.”Mak long aku memberikan kami budak-budak seulas seorang buah kurma.Aku, abang dan tiga orang sepupu menghulur tangan menerima buah kurma.Untuk aku buah kurma ini bukan satu yang baru seperti air zam zam.Setiap tahun pada bulan puasa keluarga aku ada membeli buah kurma untuk santapan berbuka puasa.Lewat petang keluarga aku mengundur diri dari rumah Wan Aji.Sampai di rumah aku terus bertanya.“Lepas gi Mekah ni… ada pegi lagi ke?” Aku bertanya.“Sekali pun cukup… kalau ada rezeki… bukan murah macam pergi Seremban.”Mak aku menutup kisah Wan Aji Timah pergi Mekah.Epilog:Aminuddin Manaf, abang kepada Rais Manaf menunjukkan dia berjaya memimpin keluarga ketika menguruskan Tok Wan aku pergi ke Mekah.Malah Pak Ngah Aminuddin memeranjatkan dan menggembirakan semua keluarga apabila kisah kejayaan Pak Ngah berucap dalam kapal Anshun.Pak ngah dikenali sebagai Bung Amin oleh kawan-kawan pelajar nasionalis seangkatan dari Sultan Idris Training College (SITC), termasuk budak dari Melaka bernama Ghafar Baba.Pada tahun 1959, Aminuddin Manaf bertanding sebagai calon bebas memakai lambang Meja untuk kawasan Pertang.Aminuddin Manaf menjadi ahli Dewan Undangan Negeri dan juga exco Perikatan dan Barisan Nasional hingga bersara pada tahun 1978.Epilog 2:Legenda dan cerita-cerita rakyat tentang haji 65 sen ini tersebar luas di Tanah Melayu sekitar tahun 60-an.Sila tanyakan “otai-otai” generasi lama sama ada mereka pernah mendengar tentang legenda ini.Aku sendiri pada tahun 1966, ketika dalam tingkatan tiga pernah ternampak haji 65 sen.Aku ternampak dia meminta sedekah di kawasan perhentian Bas Foh Hup di Jalan Pudu.Aku mengenali sosok ini sebagai haji 65 sen kerana makcik depan tempat duduk aku dalam bas yang menerangkan siapa sosok ini.Ini ketika sosok ini datang meminta sedekah.Epilog 3:Keluarga Pak Long Sani terus menjadi warga negara Singapura apabila Singapura berpisah dari Malaysia.Keluarga sebelah mak aku masih berada di Singapura.Sepulang aku dari berkelana, pernah sepupu aku menawarkan aku menyemenda untuk merapatkan hubungan keluarga.Aku buat tak dengar dengan cadangan ini.Kali akhir aku ke Singapura pada tahun 1974.Ketika itu aku selalu melawat “Nona Singapura”.Apabila aku pulang dari berkelana aku ditahan di bawah Akta Keselamatan Dalam Negeri (ISA).Ketika dalam tahanan aku dinasihatkan oleh Special Branch Malaysia agar jangan ke Singapura.Mereka tidak boleh menjamin keselamatan aku.Sekarang aku dilarang masuk ke Singapura.Empat tahun dahulu Persatuan Melayu Tempinis mahu menjemput aku datang berucap tentang seni budaya di Tempinis.Program ini dibatalkan apabila pengarah program dipanggil oleh Internal Security Department (ISD) bertanya apa tujuan menjemput aku.Epilog 4:Untuk mengenang Singapura aku selalu melayan lagu Nona Singapura oleh R Azmi.


Tiada siasatan baru ke atas Dr Mahathir, kata polis

Polis mengesahkan tiada siasatan baru dibuat ke atas bekas perdana menteri Dr Mahathir Mohamad.Pengarah Jabatan Siasatan Jenayah Bukit Aman Abd Jalil Hassan berkata kali terakhir pengerusi Pejuang itu dipanggil polis ialah pada 23 Mac lepas bagi membantu siasatan membabitkan buku memoir bekas peguam negara Tommy Thomas.“Rakaman percakapan beliau diambil hanya sebagai saksi bagi menjawab beberapa persoalan yang ditimbulkan dalam buku berjudul My Story: Justice in the Wilderness,” menurutnya dalam kenyataan semalam.Terdahulu, Dr Mahathir dalam hantaran di laman sosial Facebooknya mendakwa beliau akan dipanggil untuk disoal siasat namun tidak menyatakan sebab siasatan itu.


Amaran hujan lebat tahap bahaya di Kelantan, Terengganu

Jabatan Meteorologi Malaysia (MetMalaysia) mengeluarkan amaran hujan sangat lebat berterusan tahap bahaya yang dijangka berlaku di beberapa daerah di Kelantan dan Terengganu hingga esok (Sabtu).
MetMalaysia dalam kenyataan hari ini memaklumkan daerah terlibat di Kelantan ialah Tumpat, Pasir Mas, Kota Bharu, Jeli, Tanah Merah, Bachok, Machang, Pasir Puteh dan Kuala Krai.
“Di Terengganu melibatkan daerah Besut, Setiu, Kuala Nerus, Hulu Terengganu, Kuala Terengganu dan Marang,” menurut kenyataan itu.
MetMalaysia turut menjangkakan berlaku hujan lebat berterusan tahap buruk hingga esok membabitkan Perak (Hulu Perak), Kelantan (Gua Musang), Terengganu (Dungun dan Kemaman) dan Pahang (Jerantut dan Kuantan).
MetMalaysia juga mengeluarkan amaran hujan berterusan tahap waspada hingga esok membabitkan kawasan Kerian, Larut, Matang dan Selama, Kuala Kangsar, Manjung, Kinta, Perak Tengah dan Kampar di Perak; manakala di Pahang melibatkan Tanah Tinggi Cameron, Lipis, Maran, Pekan dan Rompin.


Hospital swasta Sarawak diminta bantu kerajaan negeri tangani Covid-19

Persatuan Hospital Swasta Malaysia (APHM) telah meminta ahli-ahli persatuan itu di sini untuk membantu kerajaan menangani peningkatan pesakit Covid-19 di negeri ini.Presidennya Dr Kuljit Singh berkata sehingga semalam, sebanyak 3,732 kes positif dilaporkan di Sarawak, namun, jumlah peratusan bagi Kategori Empat (jangkitan paru-paru dan memerlukan oksigen) dan Kategori Lima (jangkitan paru-paru dan memerlukan ventilator) mencatatkan angka tunggal.Bagaimanapun, beliau berkata jumlah kumulatif Kategori Empat dan Lima di unit rawatan rapi (ICU) dan wad akan meningkat dalam masa terdekat melebihi ruang dan kemudahan sedia ada, selain membebankan kakitangan kesihatan di hospital kerajaan.“Sebuah hospital swasta daripada satu konglomerat dari semenanjung di Kuching telah bersetuju untuk mengambil pesakit Covid-19 yang menanggung kos rawatan sendiri bermula minggu depan, sejurus penyediaan kemudahan baru serta mendapat kelulusan.“Namun, kebanyakan hospital swasta di sini mempunyai kapasiti katil yang rendah dan peratus kemudahan ICU dan katil untuk merawat Covid-19 yang terhad. Hospital persendirian lain di bandar raya ini sedang dalam perbincangan untuk menyediakan sokongan jika diminta kerajaan,” katanya dalam kenyataan hari ini.Sementara itu Dr Kuljit turut berharap agar lebih ramai pesakit bukan Covid-19 dari hospital kerajaan dapat dipindahkan ke hospital swasta di Kuching, bagi membolehkan lebih banyak ruang untuk pesakit Covid-19 dirawat di fasiliti kerajaan.“Proses pemindahan (pesakit) sangat berjaya di Greater Lembah Klang dengan seramai 3187 pesakit menerima rawatan di hospital persendirian dan pada masa kini terdapat kira-kira 1,000 katil untuk pemindahan pada masa akan datang.“Kami berharap hospital swasta di Kuching dan bandar lain di Sarawak akan mengikuti langkah hospital swasta di semenanjung iaitu merawat pesakit Covid-19 yang membayar kos rawatan sendiri dan juga menerima pemindahan pesakit bukan Covid-19 berdasarkan kapasiti dan kemampuan sedia ada mereka,” tambahnya.


Abai hak harta intelek bagi vaksin Covid-19, baik atau tidak?

Seorang ahli ekonomi mempersoalkan cadangan beberapa negara untuk mengenepikan hak harta intelek (IP) bagi vaksin Covid-19 yang dicetuskan India di Organisasi Perdagangan Dunia (WTO), mengatakan kemungkinan wujud beberapa langkah lain berbanding kononnya dengan langkah tersebut negara-negara miskin dapat mengakses suntikan yang sangat diperlukan dalam memerangi virus berjangkit itu.Gesaan yang dipimpin India untuk penghapusan sementara perlindungan IP vaksin Covid-19 atau dikenali sebagai Perjanjian Aspek Libat Perdagangan Hak Harta Intelek (TRIPs) itu turut disertai negara-negara lain termasuk Afrika Selatan dan 57 anggota WTO lain .Pihak yang menyokong langkah itu berkata ia akan menjadikan vaksin dan ubat-ubatan lebih mudah diakses.Namun, bagi Ketua Pegawai Eksekutif Pusat Pendidikan Pasaran Carmelo Ferlito, langkah tersebut dilihat berkait terus dengan kepentingan geopolitik.Ketika dihubungi MalaysiaNow, Carmelo berkata wujud dua blok utama yang memperjuangkan isu tersebut: Amerika Syarikat (AS), China dan India menyokong pengabaian hak intelek diketepikan sementara dan Britain dan Kesatuan Eropah (EU) menentangnya.“Namun, penerima manfaat utama pengecualian tersebut adalah China dan India,” katanya.Beliau turut menyifatkan gesaan oleh India dan Afrika Selatan juga “tidak betul-betul jujur”.Menurutnya, gesaan tersebut bukan bertujuan membendung wabak Covid-19 tetapi untuk membiarkan perusahaan domestik mendapat keuntungan daripada IP pihak lain.“Presiden Biden nampaknya menggunakan pengabaian IP sebagai alat geopolitik daripada pendekatan kemanusiaan,” katanya, merujuk kepada langkah AS awal bulan ini untuk menyokong pengabaian global mengenai perlindungan paten untuk vaksin Covid-19.Beliau juga menolak hujah hak IP adalah penghalang usaha vaksinasi global.“Bukannya hak IP yang batasi akses vaksin di seluruh dunia. Sebaliknya, penyebab sebenar adalah kekurangan tapak pembuatan, rancangan pengedaran, logistik dan kedaulatan undang-undang, itu belum lagi birokrasi dan rasuah,” katanya.Menurut Carmelo, larangan eksport AS dan Britain juga turut menambah masalah.Pada 6 Mei, wakil perdagangan AS Katherine Tai berkata walaupun hak IP untuk perniagaan adalah penting, Washington “menyokong pengabaian perlindungan hak cipta intelek bagi vaksin Covid-19” demi mengakhiri wabak tersebut.“Ini adalah krisis kesihatan global, dan keadaan luar biasa dari pandemik Covid-19 memerlukan tindakan luar biasa,” katanya dalam satu kenyataan.China juga senada menyatakan sokongan cadangan pengecualian tersebut.Jurucakap kementerian perdagangannya berkata: “China akan bekerjasama dengan semua pihak untuk secara aktif mengambil bahagian dalam rundingan dan bersama-sama mempromosikan penyelesaian yang seimbang dan berkesan.”UK dan EU bagaimanapun dilihat lebih berhati-hati dan berkata mereka bersedia untuk membincangkan perkara tersebut.Di Malaysia, Ahli Parlimen Klang Charles Santiago daripada pembangkang pada Sabtu mendesak Putrajaya untuk menyokong langkah tersebut.Menurutnya, monopoli pengeluaran vaksin Covid-19 oleh syarikat farmaseutikal gergasi dan negara kaya mengakibatkan “pertelagahan warga global antara satu sama lain”.“Pengecualian ini akan memungkinkan kerajaan, termasuk Malaysia, mengusahakan pengeluaran vaksin yang dipatenkan tanpa persetujuan syarikat farmaseutikal yang memegang paten itu,” katanya dalam sebuah catatan di Facebook.“Kita juga boleh abaikan monopoli syarikat yang memegang hak IP dan menghasilkan vaksin generik dan teknologi lain yang dapat melawan Covid-19.“Di lapangan, ini bermaksud jadual vaksinasi akan menjadi lebih lancar.”Presiden Persatuan Perubatan Malaysia Dr M Subramaniam berkata Pertubuhan Kesihatan Sedunia (WHO) juga menyuarakan sokongannya terhadap pengabaian hak perlindungan IP.“Pengedaran vaksin harus adil bagi negara kaya dan miskin,” katanya kepada MalaysiaNow.“Tidak sepatutnya ada negara yang kumpulkan stok bekalan vaksin hanya kerana mereka memiliki wang.”Beliau berkata beberapa negara kini sudah pun beralih untuk memulakan vaksinasi kanak-kanak dan remaja sementara negara lain masih berjuang menyelesaikan vaksinasi bagi kumpulan paling rentan di negara masing-masing.“Hal ini memang tidak boleh diterima.”Carmelo juga berkata pengabaian hak IP juga akan menyebabkan “kebanjiran” vaksin palsu dan tidak bermutu sehingga kemungkinan keraguan terhadapnya akan semakin meningkat.Beliau turut memberikan respons berhubung program vaksinasi Malaysia ketika ini yang dilihat lembab dengan berkata mungkin perlu mempertimbangkan untuk menjadi negara pembuatan vaksin sedia ada.“Akhirnya, Malaysia perlu berusaha dapatkan lesen pembuatan jika negara itu bersedia melakukannya,” katanya.Ahli geostrategi Azmi Hassan berkata pengedaran vaksin akan lebih berkesan jika semua pihak bersetuju dengan pengabaian IP vaksin ketika ini, sambil menambah Malaysia tidak akan rugi kerana tidak menghasilkannya sendiri.“Salah satu sebab mengapa pengeluaran vaksin terhenti adalah kerana kapasiti pengilang yang terhad,” katanya.Azmi tidak bersetuju kononnya ada hubungan antara isu perlindungan IP dan produk palsu.“Vaksin palsu sekarang ini pun sudah ada kerana mereka yang membuatnya tidak peduli pun dengan perlindungan IP,” katanya.


Jabatan kesihatan pantau peningkatan kes libat kanak-kanak di Labuan

Kes Covid-19 melibatkan kanak-kanak di bawah umur 12 tahun semakin meningkat di Labuan.Pengarah Jabatan Kesihatan Labuan Dr Ismuni Bohari berkata, setakat 27 Febtuati, seramai 54 kanak-kanak berumur di bawah 12 tahun dijangkiti virus itu manakala 219 kes lagi membabitkan kanak-kanak berusia 13 tahun ke atas.“Buat masa ini terdapat 10 orang kanak-kanak di bawah umur 12 tahun sedang dirawat iaitu lima orang di hospital dan lima lagi di Pusat Kuarantin dan Rawatan Covid-19 (PKRC).“Baki 44 orang sedang menjalani kuarantin di rumah dan kanak-kanak ini berada di bawah kategori dua Covid-19,” katanya kepada Bernama hari ini.Ismuni berkata pihaknya sedang memantau secara serius bilangan jangkitan membabitkan kanak-kanak, sambil menekankan bahawa kes berkaitan kumpulan itu meningkat secara berterusan sejak minggu lepas.“Terdapat 82 kes baru melibatkan kanak-kanak di bawah 12 tahun pada 23 Februari, sebelum menurun ke 65 kes pada 26 Februari dan 54 semalam, tetapi kami tidak dapat meramal (trend) untuk beberapa hari akan datang,” katanya.Ismuni berkata bilangan kanak-kanak berumur lima hingga 11 tahun yang menerima vaksin di bawah Program Imunisasi Covid-19 Kebangsaan untuk Kanak-Kanak (PICKids) masih belum mencapai sasaran sejak ia dilancarkan pada 7 Februari lepas.“Kami menjangkakan untuk menjalankan PICKids selama sebulan (dari 7 Februari), namun bilangan kanak-kanak yang menerima dos pertama mereka belum melebihi 50 peratus daripada jumlah 11,700 yang disasarkan,” katanya.Katanya, setakat ini hanya 23.94%, atau 2,801 kanak-kanak, yang telah menerima suntikan vaksin tersebut di empat pusat vaksinasi sedia ada, iaitu Hospital Labuan, dewan Kompleks Darul Kifayah, Sekolah Kebangsaan (SK) Pekan 2 dan SK Sungai Lada.Labuan merekodkan kes baru tiga digit sejak minggu lepas iaitu 311 kes semalam termasuk dua kes yang dirawat di unit rawatan rapi (ICU).


Kes Covid-19 meningkat, 13 juta rakyat Chile akan dikuarantin

Kerajaan Chile pada Isnin mengumumkan lebih 13 juta penduduknya akan dikuarantin bermula khamis berikutan peningkatan kes Covid-19 di seluruh negara, lapor Xinhua.“Minggu ini sangat kompleks dari sudut kesihatan, memerlukan kami terus mengekalkan langkah-langkah kesihatan untuk mencegah virus merebak.“Semasa berkumpul dengan keluarga, saya ingin tekankan perlunya menjaga jarak fizikal, mencuci tangan, tidak berkongsi gelas atau pinggan, dan memakai pelitup muka, cara paling berkesan untuk mengelakkan penularan,” kata Menteri Kesihatan Enrique Paris pada sidang media .Ujarnya, 21 bandar di wilayah metropolitan Santiago, termasuk Maipu dan Puente Alto, yang paling banyak penduduk, akan diletakkan dalam kuarantin, serta 21 daerah lain di wilayah Coquimbo, Valparaiso dan O’Higgins, dan Maule, Nuble, Biobio dan Los Lagos.Pihak berkuasa mengumumkan langkah tersebut berikutan 17% peningkatan kes Covid-19 di seluruh negara dilaporkan sepanjang minggu lalu, sementara dalam tempoh 14 hari lalu mencatatkan 36%.Pada Isnin, kementerian melaporkan 6,155 kes baharu dan 80 kematian dalam 24 jam lalu, menjadikan jumlah keseluruhan setakat ini masing-masing 938,094 dan 22,359.


Amanah akan ketuai kempen PH di Melaka

Pakatan Harapan (PH) hari ini berkata bekas ketua menteri Melaka Adly Zahari akan mengetuai kempen gabungan itu dalam pilihan raya negeri (PRN) yang akan dilaksanakan November depan.Gabungan tersebut yang sebelum ini membantah langkah mengadakan PRN dengan hujah wabak pandemik Covid-19 turut berkata ia akan berbincang dengan Suruhanjaya Pilihan Raya (SPR) bagi memastikan kempen dengan cara bertemu pengundi tidak terjejas.Dalam pada itu, pemimpin utama PH berkata ia akan tidak akan meletakkan Norhizam Hassan Baktee sebagai calon PH selari dengan gesaan Setiausaha Agung DAP Lim Guan Eng supaya PH menolak untuk menamakan Adun Pengkalan Batu itu sebagai calon PRN.Norhizam meninggalkan DAP selepas kerajaan negeri tumbang pada 2020.Dewan Undangan Negeri Melaka terbubar pada 4 Oktober selepas Ketua Menteri Sulaiman Md Ali hilang kepercayaan majoriti apabila empat ahli Dewan Undangan Negeri (Adun) menarik sokongan terhadapnya.Empat Adun itu diketuai oleh bekas ketua menteri Melaka, Idris Haron (Sungai Udang).


Ahli Parlimen Batu didakwa hadir ke Parlimen walaupun berisiko Covid-19

Ahli Parlimen Batu P Prabakaran hadir ke Dewan Rakyat pada 10 Disember lepas walaupun disahkan menjadi kontak rapat dengan abangnya yang positif Covid-19, kata Pengerusi Majlis Ahli Parlimen Perikatan Nasional (PNBBC) Shahidan Kassim.Ahli Parlimen Arau itu berkata, Prabakaran perlu dirujuk ke Jawatankuasa Hak dan Kebebasan Parlimen kerana melanggar prosedur dengan menghadiri, berbahas dan mengundi Belanjawan 2021 bagi Kementerian Komunikasi dan Multimedia di peringkat jawatankuasa pada Khamis lepas.“Kita tidak boleh mengambil mudah perkara ini kerana jika tiba-tiba ada berlaku jangkitan Covid-19 dalam kalangan ahli Parlimen, ia mendatangkan bahaya kepada kita.“Pelanggaran peraturan ini amat serius dan luar biasa maka saya meminta speaker sendiri merujuk dia (ahli Parlimen Batu) ke Jawatankuasa Hak dan Kebebasan Parlimen.“Hukuman daripada Kementerian Kesihatan lain tetapi di pihak Parlimen sendiri beliau perlu dirujuk ke Jawatankuasa Hak dan Kebebasan,” kata Shahidan di Dewan Rakyat hari ini.Speaker Dewan Rakyat Azhar Azizan Harun berkata, beliau akan meneliti sama ada mempunyai kuasa atau tidak untuk merujuk ahli Parlimen Batu ke Jawatankuasa Hak dan Kebebasan.“Saya mengambil maklum perkara ini dan akan menelitinya untuk melihat apa yang kita boleh buat,” katanya.Azhar mengakui tidak sedar bagaimana Prabakaran dapat masuk ke Dewan Rakyat dan mengundi.“Cuma selepas hari Khamis apabila disemak senarai mengundi berkenaan barulah kita sedar mengenai kehadiran YB Batu mengundi.“Seperti mana saya katakan sebelum ini kuasa untuk menghukum dan mengkompaun sesiapa yang melanggar perintah Kementerian Kesihatan Malaysia (KKM) atau Majlis Keselamatan Negara (MKN) mengenai Covid-19 ini bukan di bawah kuasa saya.“Justeru, saya nasihatkan kepada sesiapa yang tidak berpuas hati dengan tindakan ahli Parlimen Batu berkenaan supaya membuat laporan kepada KKM dan pihak berkuasa lain untuk tindakan sewajarnya,” katanya.


KM Sarawak sah bertanding di Gedong

Ketua Menteri Sarawak Abang Johari Openg hari ini mengesahkan akan bertanding di kerusi Gedong pada Pilihan Raya Negeri (PRN) Sarawak yang akan diadakan pada 18 Disember depan.Abang Johari yang merupakan pengerusi Gabungan Parti Sarawak (GPS) turut berkata gabungan itu akan meletakkan 24 muka baru sebagai calon PRN yang bakal mempertandingkan 82 kerusi Dewan Undangan Negeri (DUN) Sarawak.Abang Johari bertanding dalam di DUN Satok pada PRN Sarawak ke-11 yang diadakan pada 2016 lalu.Beliau memenangi kerusi itu dengan majoriti 5,045 undi mengalahkan calon PKR Mohammad Salleh Shawkatali.PRN Sarawak akan diadakan pada 18 Disember depan dengan undi awal dijadualkan pada 14 Disember.Hari pencalonan akan diadakan pada 6 Disember dan peruntukan 12 hari kempen diberikan kepada semua parti bertanding.


SPR digesa mudahkan pengundi di luar Sarawak, Sabah

Suruhanjaya Pilihan Raya (SPR) perlu mencari penyelesaian dalam memudahkan proses pengundian bagi rakyat Sarawak dan Sabah yang kini berada di luar negeri itu, seperti di semenanjung, dengan membenarkan mereka mengundi menerusi pos pada Pilihan Raya Ke-15 (PRU15), kata Naib Presiden Parti Pesaka Bumiputera Bersatu (PBB) Abdul Karim Rahman Hamzah.
Beliau berkata dalam dunia digital kini, SPR sepatutnya menambah baik proses pengundian dengan mengkaji pemilihan secara dalam talian untuk pilihan raya akan datang.
Beliau berkata pengundian secara pos, yang hanya dibenarkan untuk anggota tentera dan polis, petugas SPR serta beberapa kategori pemilih, sepatutnya diperluas kepada pengundi luar wilayah, namun beliau mengakui perubahan itu tidak dapat dilaksanakan serta-merta.
“Saya mahu melihat sistem yang lebih maju daripada itu. Mengapa kita tidak wujudkan satu sistem untuk mengundi secara dalam talian... Itu adalah langkah ke hadapan dan dapat menjimatkan banyak wang,” katanya dalam sidang media selepas merasmikan Kempen Percutian Malaysia Inbound Chinese Association (MICA) semalam.
Beliau memberi contoh rakyat Sarawak yang sedang belajar dan bekerja di semenanjung terpaksa membeli tiket penerbangan yang mahal, selain memohon cuti selama dua atau tiga hari semata-mata untuk menjalankan tanggungjawab mereka sebagai pemilih.


Arahan dari Jho Low adalah mandat Najib, kata bekas CFO 1MDB

Bekas ketua pegawai kewangan (CFO) 1Malaysia Development Berhad (1MDB) memberitahu Mahkamah Tinggi hari ini bahawa semua arahan yang dikeluarkan oleh ahli perniagaan dalam buruan Low Taek Jho atau Jho Low dianggap mandat dari Najib Razak.Azmi Tahir, 46, berkata beliau dimaklumkan oleh bekas ketua setiausaha sulit Najib, Azlin Alias bahawa Jho Low adalah penasihat atau orang yang rapat kepada bekas perdana menteri itu dan Jho Low juga akan memberi maklumat atau arahan yang perlu beliau laksanakan kerana ia adalah daripada Najib.“Saya juga difahamkan Jho Low mempunyai hubungan rapat dengan pihak Abu Dhabi dan Arab Saudi dan beliau juga merupakan orang kepercayaan Najib. Saya hanya mengikut arahan yang diterima oleh arwah Datuk Azlin dan bekas pegawai khas Najib, Datuk Amhari Effendi Nazaruddin kerana saya menganggap itu adalah arahan daripada perdana menteri.“Semasa bertugas sebagai CFO 1MDB, terdapat tindakan sulit di belakang yang telah disusun dan dirancang oleh Jho Low melalui arahan dan kelulusan Najib dan orang tertentu dipilih dalam pengurusan tertinggi 1MDB dan ahli lembaga pengarah bagi memastikan arahan tersebut akan dilaksanakan. Saya boleh katakan sistem ini adalah berlapis,” kata Azmi.Saksi pendakwaan ke-12 itu berkata demikian ketika membacakan pernyataan saksinya pada perbicaraan rasuah dan pengubahan wang haram dana RM2.3 bilion milik 1MDB yang dihadapi Najib.Azmi berkata beliau juga diberitahu bahawa arahan daripada Najib ini selari dengan Artikel 117 Memorandum dan Artikel (M&A) Persatuan 1MDB kerana setiap keputusan penting perlulah di bawah arahan dan kelulusan Najib.“Najib mempunyai kuasa muktamad dalam membuat keputusan terutamanya melibatkan pelaburan, keputusan kewangan dan kepentingan negara. Selain saya, antara pengurusan tertinggi yang disusun dalam sistem ‘work in silo’ dalam 1MDB ini adalah bekas ketua pegawai operasi Mohd Hazem Abd Rahman; bekas ketua pegawai eksekutif Shahrol Azral Ibrahim Halmi; bekas ketua pegawai pelaburan Vincent Koh; bekas peguam Jasmine Loo dan timbalan CFO Terence Geh.“Saya hanya menerima arahan selari dengan pengurusan tertinggi lain dan dalam masa sama Jho Low memberitahu saya semua tugasan adalah berdasarkan need to know basis iaitu kami hanya akan diberitahu mengenai sesuatu perkara berdasarkan skop tugasan dan setakat yang saya perlu tahu sahaja,” kata Azmi.Azmi menambah, Jho Low akan menghantar e-mel dan Blackberry Messenger (BBM) yang mengandungi nota percakapan dan pelan tindakan kepada beliau dan orang lain dalam lapisan silo ini.“E-mel ini perlu dipadam segera selepas dibaca kerana Jho Low tidak mahu ia bocor kerana arahan sulit tersebut melibatkan keputusan dan kehendak perdana menteri serta perlu melaksanakannya dengan segera memandangkan Najib mahu ia dilaksanakan segera.“Kebiasaannya keputusan kritikal akan dibuat melalui Resolusi Ahli Lembaga Pengarah (DCR) tanpa melalui mesyuarat ahli lembaga pengarah (BOD) kerana Jho Low akan mengarahkan Loo untuk menyediakan semua DCR. BOD hanya perlu menandatangani DCR tersebut tanpa sebarang bantahan kerana ia adalah arahan Jho Low,” katanya.Tambah Azmi, semua DCR itu disusuli oleh kelulusan Najib melalui sebuah dokumen resolusi pemegang saham yang Najib telah mengetahui lebih awal berdasarkan perbincangannya (Najib) dengan Jho Low.“Ini berdasarkan dokumen yang telah ditandatangani dan dalam pengetahuan Najib sebagai menteri kewangan dan perdana menteri.“Keseluruhannya, bagi saya, peranan Jho Low amatlah ketara sebagai penasihat kepada Najib dan boleh juga dikatakan Jho Low merupakan orang kanan dan dipercayai Najib dalam urusan 1MDB ini,” katanya.Najib, 68, berdepan empat pertuduhan iaitu menggunakan kedudukan beliau untuk memperoleh suapan berjumlah RM2.3 bilion dana 1MDB dan 21 pertuduhan pengubahan wang haram membabitkan jumlah yang sama.Perbicaraan di hadapan hakim Collin Lawrence Sequerah bersambung.


Pentadbiran Anwar masih tiada penyelesaian jangka panjang kos sara hidup

Kebelakangan ini, sesetengah pihak sering menuduh Perikatan Nasional (PN) mengapi-apikan sentimen perkauman untuk meraih undi menjelang pilihan raya negeri (PRN) yang akan diadakan tidak lama lagi.
Dakwaan sedemikian bukan perkara baharu. Sejak sekian lama, PN dimomokkan sebagai batu api dalam memainkan isu-isu "3R" iaitu raja, perkauman dan agama.
Bezanya sebelum ini dakwaan sedemikian rata-rata datang daripada pihak seperti DAP, sebuah parti yang didominasi oleh kaum Cina, dan bukannya dari komuniti Melayu sendiri.
Tetapi kini PN menghadapi serangan bertubi-tubi bukan sahaja dari parti seperti DAP, malah pemimpin-pemimpin Melayu dan pengikut-pengikut mereka di dalam kerajaan perpaduan pimpinan Perdana Menteri Anwar Ibrahim.
Bagi saya, serangan-serangan sedemikian hanya taktik penyokong kerajaan perpaduan untuk mengalihkan perhatian pengundi akan masalah ekonomi negara yang kian merudum.
Seperti yang sedia maklum, ekonomi negara belum pulih sepenuhnya daripada pandemik Covid-19.
Pelbagai janji ekonomi yang dibuat oleh Anwar sebelum dilantik perdana menteri, umpamanya penurunan harga minyak, belum dan dijangka tidak akan ditunaikan.
Penurunan nilai mata wang ringgit yang parah telah mengakibatkan kenaikan harga yang mendadak kerana Malaysia merupakan pengimport banyak barang keperluan harian, termasuk makanan.
Kini, AS$1 sudah mencapai RM4.68. Adakah ia akan mencapai RM5 tidak lama lagi?
Yang paling terkesan daripada fenomena kenaikan harga barang adalah komuniti Melayu, iaitu kaum terbesar dalam segmen B40.
Ramai masih hidup merempat, bukan sahaja di desa atau kampung, tetapi juga di tengah-tengah kota seperti Kuala Lumpur di mana kos sara hidup jauh lebih tinggi.
Yang meraih keuntungan akibat kenaikan kejatuhan mata wang tempatan adalah pengeksport, yang rata-ratanya bukan daripada komuniti Melayu.
Baru-baru ini, rakyat dikejutkan dengan keputusan Bank Negara Malaysia menaikkan kadar dasar semalaman (OPR).
Keputusan ini memberi impak bukan sahaja kepada rakyat biasa tetapi membawa kesan limpahan negatif ke atas ekonomi secara keseluruhannya.
Bagi rakyat, khususnya mereka yang mempunyai pinjaman dengan bank, mereka terpaksa membayar ansuran bulanan yang lebih tinggi atau memanjangkan tempoh pinjaman.
Mengapakah kerajaan memekakkan telinga kepada rayuan dan rintihan rakyat tentang kos sara hidup yang semakin berat sehingga sanggup meningkatkan beban kewangan mereka?
Alasan kerajaan kononnya menaikkan OPR untuk menstabilkan mata wang tempatan tidak masuk akal langsung kerana ringgit terus jatuh.
Banyak perniagaan juga telah memindahkan kos operasi yang meningkat akibat kenaikan OPR, kepada pengguna. Akibatnya, golongan B40 dan M40 juga yang menjadi mangsa.
Pendek kata, keadaan ekonomi semasa negara memang amat tenat. Lebih buruk lagi, kerajaan Madani seperti tiada “game plan” untuk membetulkan keadaan.
Ini berbeza dengan zaman Dr Mahathir Mohamad yang telah merencanakan pelan menambat US$1 kepada RM3.80 pada tahun 1998.
Ataupun inisiatif-inisiatif di bawah pimpinan Muhyiddin Yassin yang melaksanakan pelbagai rancangan dan inisiatif untuk memulihkan dan merangsangkan ekonomi yang teruk dibadai akibat pandemik Covid19.
Sementara itu, Anwar yang juga menyandang jawatan menteri kewangan lebih asyik menghadiri program-program seperti dialog bersama penuntut-penuntut Institut Pengajian Tinggi (IPT) menjelang Pilihan Raya Negeri (PRN).
Sebagai menteri kewangan, beliau harus memberi fokus penuh kepada isu-isu ekonomi, terutamanya yang memberi impak terus kepada rakyat.
Masalah seperti inflasi, pengangguran belia dan kos sara hidup masih tiada penyelesaian jangka panjang.
Bagi menutup kelemahan ini, Anwar serta tentera siber beliau cuba mengalihkan perhatian umum dengan mendakwa PN memainkan sentimen 3R untuk meraih undi.
Rata-rata masyarakat Melayu tidak pernah menghalang golongan bukan Melayu mempraktikkan kebudayaan dan agama mereka.
Yang sering menjadi batu api adalah parti seperti DAP dengan slogan "Malaysian Malaysia"nya.
Maka jelaslah tohmahan bahawa PN bersikap rasis bukan sahaja tidak benar, ia hanya usaha pentadbiran Anwar menutup kelemahan Perdana Menteri yang telah gagal memacu ekonomi negara yang kian merudum.
Shukor Abdul Rahman adalah pembaca MalaysiaNow.
* Tulisan ini adalah pandangan peribadi penulis yang tidak semestinya mencerminkan pandangan MalaysiaNow.


Malaria zoonotik ancaman baru Malaysia, kata menteri kesihatan

Malaysia sedang menghadapi ancaman baru yang serius dalam jangkitan malaria iaitu peningkatan jangkitan malaria zoonotik.Menteri Kesihatan Khairy Jamaluddin berkata jangkitan malaria zoonotik di Malaysia telah meningkat dengan drastik dari 376 kes pada 2008 kepada 3,575 kes pada 2021 dan telah muncul sebagai penyebab utama kematian malaria di Malaysia sejak 2017.“Selain jangkitan malaria manusia, Malaysia turut menghadapi ancaman baru yang lebih besar iaitu peningkatan jangkitan malaria zoonotik yang disebabkan oleh parasit Plasmodium knowlesi. Ia ditularkan dari haiwan (beruk/kera) yang merupakan perumah semula jadi bagi parasit ini kepada manusia melalui gigitan nyamuk Anopheles sp. Berbeza dengan malaria manusia, penularan jangkitan malaria zoonotik kerap berlaku di luar rumah,” katanya dalam kenyataan sempena sambutan Hari Malaria peringkat kebangsaan hari ini.Katanya peningkatan kes adalah disebabkan oleh pembukaan tanah yang pesat untuk aktiviti perladangan yang menyebabkan peningkatan pendedahan manusia kepada haiwan perumah semula jadi malaria zoonotik.“Pada masa ini, rawatan malaria sedia ada berkesan untuk malaria zoonotik. Cabaran kementerian kesihatan (KKM) dalam menangani jangkitan ini adalah ketiadaan kaedah kawalan vektor yang berkesan bagi membendung penularan di luar rumah.“Jika seseorang bergejala demam dan mempunyai sejarah masuk ke kawasan berisiko malaria atau baru pulang dari negara endemik malaria perlu segera mendapat rawatan di fasiliti kesihatan. Pekerja yang terlibat dalam sektor perladangan dan perhutanan pula perlu menjalani saringan malaria secara berkala,” katanya.Sementara itu, Khairy memaklumkan Malaysia telah berjaya mencapai sifar jangkitan tempatan malaria manusia untuk tahun keempat berturut-turut bermula 2018 hingga 2021.Kejayaan tersebut, katanya diperoleh hasil keberkesanan inovasi dan strategi pengurusan kes dan kawalan vektor yang dilaksanakan oleh KKM.“Antara inovasi yang telah dilaksanakan adalah semburan residual racun serangga (IRS), penggunaan kelambu berubat dan penggunaan ubat Artemisinin Combination Therapy (ACT) bagi rawatan malaria. Selain itu, liputan capaian kepada perkhidmatan diagnosis, rawatan dan kawalan vektor di kawasan terpencil telah dipertingkatkan dengan pembinaan pejabat subsektor malaria,” katanya.Bagaimanapun, katanya Malaysia masih terdedah kepada risiko kemasukan semula jangkitan malaria manusia kerana terdapat kes malaria import dalam kalangan pekerja asing yang baru tiba atau warga Malaysia yang pulang dari negara endemik malaria, iaitu pada 2021, Malaysia melaporkan 111 kes import malaria manusia.“Bagi menangani ancaman ini, KKM telah menyusun strategi baru seperti saringan malaria di pintu masuk terpilih dan memetakan kawasan yang mempunyai risiko tinggi kemasukan semula malaria seterusnya melaksanakan intervensi pencegahan termasuk aktiviti kawalan vektor. Di samping itu, KKM juga telah mengenal pasti sektor berisiko seperti perladangan dan perhutanan untuk diberi tumpuan pelaksanaan aktiviti survelan malaria,” katanya.Hari Malaria Sedunia disambut pada 25 April setiap tahun bagi mengiktiraf usaha global mengawal malaria. Tema sambutan pada 2022 adalah Memanfaatkan Inovasi untuk Mengurangkan Beban Penyakit Malaria dan Menyelamatkan Nyawa.


UK iktiraf vaksin Sinovac untuk pelawat asing

Kerajaan United Kingdom (UK) mengumumkan pada Isnin ia akan menambah Sinovac, Sinopharm dan Covaxin dari China dalam senarai vaksin Covid-19 yang diluluskan negara itu bagi perjalanan masuk.“Mulai 4 pagi Isnin 22 November, vaksin Covid-19 yang disenaraikan WHO (Pertubuhan Kesihatan Sedunia) dalam EUL (penyenaraian penggunaan kecemasan) akan diiktiraf dan semua kanak-kanak bawah 18 tahun yang datang ke England akan menerima layanan penerima vaksin penuh di sempadan negara,” kata pihak berkuasa UK dalam sebuah kenyataan.Di UK, penumpang yang divaksin sepenuhnya dan menerima sijil vaksin mereka dari lebih 135 negara dan wilayah yang diluluskan tidak perlu menjalani ujian saringan pra-perlepasan, ujian saringan hari kelapan atau kuarantin kendiri semasa ketibaan.Sebaliknya, penumpang hanya perlu membayar ujian saringan segera pada hari kedua ketibaan mereka.Setiausaha Kesihatan Britain, Sajid Javid berkata, pengumuman itu adalah satu lagi langkah ke hadapan bagi membantu industri pelancongan, perniagaan dan memudahkan keluarga dan rakan-rakan yang ingin bertemu kembali atau melakukan perjalanan ke luar negara.“Senarai merah dan sistem kuarantin masih penting dalam melindungi sempadan kita, dan seperti yang kami katakan, kami tidak akan teragak-agak untuk mengambil tindakan dengan menambah negara-negara lain ke senarai merah jika perlu,” tambahnya.


Jangkitan harian 164 kes dengan 1 kematian dicatatkan

164 kes baru Covid-19 direkodkan semalam menjadikan jumlah keseluruhan sebanyak 5,039,650 kes.
Sebanyak 254 pesakit turut dilaporkan sembuh, menjadikan jumlah keseluruhan kes sembuh sebanyak 4,993,388.
Ketika ini, 9,310 kes aktif direkodkan di mana 8,978 atau 96.4% daripadanya menjalani kuarantin kendiri.
Tiada pesakit ditempatkan ke pusat kuarantin sementara 321 (3.4%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 11 kes dan 6 daripadanya memerlukan bantuan alat pernafasan.
Cuma satu kematian direkodkan, menjadikan jumlah keseluruhan korban sebanyak 36,952 sejak pandemik melanda.


Isu tukar tanah Kementerian Pertahanan antara fokus siasatan PAC

Jawatankuasa Kira-kira Wang Negara (PAC) Parlimen dijangka melakukan siasatan melibatkan tiga isu iaitu berkaitan proses tukar tanah Kementerian Pertahanan, pelaksanaan Sistem Penguatkuasaan Automatik (AES) dan 1BestariNet.Pengerusinya Wong Kah Woh berkata, siasatan terhadap isu itu dijalankan selepas ia dikemukakan oleh Jawatankuasa Siasatan Tadbir, Urus, Perolehan dan Kewangan Kerajaan (JKSTUPKK).Wong berkata isu tukar tanah (landswap) melibatkan Kementerian Pertahanan itu berlaku antara tahun 1995 hingga 2018 selepas didapati terdapat beberapa kaedah yang mencurigakan.“Perkara kedua mengenai pelaksanaan Sistem Penguatkuasaan Automatik antara tahun 2012 hingga 2018 di bawah seliaan Kementerian Pengangkutan dan yang terakhir melibatkan projek perkhidmatan sistem 1BestariNet (2011 hingga 2019) Kementerian Pendidikan,” katanya dalam sidang media di Parlimen hari ini.Katanya PAC sudah mendapat taklimat daripada Ambrin Buang selaku pengerusi JKSTUPKK yang juga bekas ketua audit negara pada Isnin lalu berhubung ketiga-tiga isu ini.“Sehubungan itu PAC parlimen berpendapat terdapat merit dalam ketiga-tiga isu ini untuk dibawa ke dalam prosiding jawatankuasa ini,” katanyaJKSTUPKK yang ditubuhkan pada Mei 2018 bertujuan menyiasat kes-kes perolehan dan pembelian aset yang mencurigakan oleh kementerian dari segi penyelewengan, salah guna kuasa atau pembaziran kewangan negara.Tambahnya PAC akan memulakan prosiding dengan memanggil ketua setiausaha kementerian pertahanan bagi memberikan keterangan isu tukar tanah pada 30 November ini.Katanya PAC sudah mendapat taklimat daripada Ambrin Buang selaku pengerusi JKSTUPKK yang juga bekas ketua audit negara pada Isnin lalu berhubung ketiga-tiga isu ini.“Berdasarkan siasatan JKSTUPKK terhadap 16 kes landswap yang melibatkan 2,923 ekar tanah kerajaan dengan nilai RM4.8 bilion mendapati antara isu dalam pelaksanaan kaedah ini adalah berkaitan dengan kerugian kerajaan akibat daripada kaedah penetapan nilai tanah balasan yang tidak konsisten, serta pertimbangan politik melebihi kepentingan pertahanan.”Bagi projek AES katanya hasil siasatan dibuat terhadap kewajaran pelaburan Lembaga Tabung Angkatan Tentera (LTAT), bernilai RM555 juta terhadap pengambilalihan syarikat konsesi AES dimana pelaburan asal hanya RM40 juta.“Projek 1BestariNet yang dilaksanakan Kementerian Pendidikan selama 8 tahun dengan kos RM2.71 bilion bagi melengkapkan 10,000 sekolah di seluruh negara dengan akses internet berkelajuan tinggi 4G didapati terdapat kelemahan dan kecuaian daripada tadbir urus yang menyebabkan projek ini tidak tercapai.”Sementara itu katanya, PAC akan memanggil saksi-saksi lain yang terlibat dalam isu ini termasuk bekas menteri jika dirasakan perlu dan semua keputusan akan dibuat secara konsensus melibatkan ahli jawatankuasa PAC Parlimen.


Bekas ketua risikan tentera didenda RM70,000 selepas mengaku bersalah terima rasuah

Seorang pesara Angkatan Tentera Malaysia (ATM) didenda RM70,000 atau penjara sembilan bulan oleh Mahkamah Sesyen di Kuala Lumpur hari ini, atas kesalahan jenayah rasuah berhubung kerja rasminya dengan menerima benda berharga berupa suatu perkhidmatan bernilai RM10,000 dan wang tunai RM50,000.Hakim Suzana Hussin menjatuhkan hukuman itu terhadap bekas Ketua Pengarah Bahagian Staf Perisikan, Lt Jen (B) Sheikh Mokhsin Sheikh Hassan, 60, selepas dia menukar pengakuan kepada bersalah ketika sebutan kes hari ini.Bagi pertuduhan pertama, tertuduh didenda RM55,000 atau penjara enam bulan sekiranya gagal membayar denda manakala bagi pertuduhan pilihan, dia didenda RM15,000 atau penjara tiga bulan. Tertuduh membayar denda itu.Mahkamah turut memerintahkan wang yang disita berkenaan kes ini dilucut hak kepada kerajaan mengikut Seksyen 40 Akta Suruhanjaya Pencegahan Rasuah Malaysia (SPRM).Sheikh Mokhsin sebagai ketua pengarah perisikan pertahanan, Bahagian Staf Perisikan Pertahanan di Kementerian Pertahanan, didakwa menerima satu benda berharga berupa suatu perkhidmatan untuk dirinya yang dibayar oleh seorang pengarah syarikat pembekalan peralatan dan perisian ketenteraan bernilai RM10,000, yang mana tertuduh mengetahui individu itu mempunyai hubungan dengan kerja-kerja rasmi tertuduh.Bagi pertuduhan pilihan, Sheikh Mokhsin didakwa menerima wang tunai berjumlah RM50,000 untuk dirinya daripada individu sama yang mana tertuduh mengetahui pengarah syarikat itu mempunyai hubungan dengan kerja-kerja rasmi tertuduh.Kedua-dua kesalahan itu dilakukan di sebuah bilik hotel di Langkawi, Kedah dan di pejabatnya di Kementerian Pertahanan, Jalan Padang Tembak di Kuala Lumpur, antara 21 dan 26 Jun 2020 mengikut Seksyen 165 Kanun Keseksaan yang membawa hukuman penjara maksimum dua tahun atau denda atau kedua-duanya.Mengikut fakta kes, Sheikh Mokhsin didakwa menerima perkhidmatan itu sewaktu mengadakan lawatan Ops Benteng di Langkawi.Perkhidmatan dan wang tunai itu diterima berkaitan dengan pembekalan dron daripada syarikat milik pengarah syarikat tersebut.Peguam Mohd Shahrom Mohamad yang mewakili tertuduh, memohon mahkamah menjatuhkan hukuman ringan berbentuk denda tanpa pemenjaraan atas alasan anak guamnya insaf dan membuat pengakuan salah dengan rela hati tanpa sebarang paksaan.“Saya juga mohon mahkamah mengambil kira jasa anak guam saya yang telah berkhidmat selama 41 tahun dalam bidang ketenteraan yang mana beliau pernah berkhidmat dalam misi United Nations Peacekeeping Operation di Iraq dan selaku ketua Pasukan Pemantau Antarabangsa di Mindanao, Filipina.“Beliau juga diminta oleh pihak kementerian untuk bersara lebih awal pada 31 Julai 2020 susulan penangkapan dan siasatan oleh SPRM berkenaan kes ini. Anak guam saya juga penanggung utama keluarga dan ketika ini, beliau masih menanggung isteri dan empat orang anaknya,” kata peguam itu.Timbalan Pendakwa Raya daripada SPRM Siti Norhafizan Zakaria membantah hukuman berbentuk denda mengambil kira faktor kekerapan penularan jenayah rasuah dalam masyarakat.“Mitigasi tertuduh secara keseluruhan hanya bertumpu pada kepentingan peribadi semata-mata. Saya mohon mahkamah menjatuhkan hukuman berat yang dapat memberi pengajaran kepada orang awam tentang keseriusan jenayah rasuah,” katanya.


65 anggota penyelamat misi SAR di Turkiye pulang hari ini

Seramai 65 anggota penyelamat Malaysia yang menjalankan misi mencari dan menyelamat (SAR) mangsa gempa bumi di wilayah Gaziantep, Turkiye kembali ke tanah air hari ini.
Kumpulan pertama seramai 30 orang tiba di Lapangan Terbang Antarabangsa Kuala Lumpur (KLIA) di Sepang pada kira-kira 12.23 tengah hari, manakala kumpulan kedua seramai 35 orang lagi pada kira-kira 5 petang hari ini.
Bercakap kepada pemberita ketika menyambut kepulangan kumpulan pertama itu di KLIA, Menteri di Jabatan Perdana Menteri (Hal Ehwal Sabah, Sarawak dan Tugas-tugas Khas) Armizan Mohd Ali berkata secara keseluruhan, penugasan pasukan SAR Malaysia berjalan lancar sepanjang operasi.
“Kejayaan dapat menyelamatkan lima mangsa yang masih hidup, merupakan tugasan paling bermakna buat anggota penyelamat Malaysia yang terlibat dalam misi SAR,” katanya menambah, misi SAR itu turut mengeluarkan 47 mangsa yang telah meninggal dunia di bawah runtuhan.
Seramai 140 anggota penyelamat serta dua anjing K9 terlibat dalam misi SAR di Turkiye.
Armizan berkata antara cabaran yang dilalui pasukan SAR Malaysia ialah cuaca ekstrem di lokasi bencana, koordinasi logistik dan pengangkutan, serta bahasa untuk berkomunikasi.
Sepanjang operasi, katanya sembilan anggota pasukan penyelamat negara mengalami masalah kesihatan seperti demam, kecederaan bahu dan lutut, dan bagimanapun kesemuanya telah pulih setelah mendapat rawatan.
Beliau berkata sebelum pulang ke Malaysia, semua anggota yang terlibat perlu melalui proses demobilisasi iaitu penamatan penugasan secara berperingkat, dan kemudiannya dikehendaki menjalani rehabilitasi di Istanbul selama sehari, yang melibatkan pemeriksaan kesihatan sebelum berlepas pulang.
Armizan berkata kerajaan amat menghargai segala pengorbanan dan khidmat bakti semua anggota yang terlibat, dan seperti yang diumumkan oleh Perdana Menteri Anwar Ibrahim pada 16 Februari lepas di Parlimen, kerajaan akan memberikan insentif khas kepada para petugas dalam bentuk pingat penghargaan dan elaun khas.

Anggota mencari dan menyelamat Malaysia tiba di KLIA di Sepang pada 23 Februari selepas misi SAR mangsa gempa bumi di Turkiye.

Anwar telah mencadangkan supaya semua petugas Pasukan Mencari dan Menyelamat Khas Malaysia (SMART) yang berkhidmat dalam misi menyelamat mangsa gempa bumi Turkiye dan Syria diberikan elaun khas, termasuk sijil penghargaan serta pingat khidmat khusus sebagai menghargai pengorbanan serta komitmen petugas terlibat.
Ditanya bila anggota penyelamat yang masih di Turkiye akan dibawa pulang, Armizan berkata kerajaan berusaha membawa mereka pulang secepat mungkin.
“Kita cuba mengatur dalam masa terdekat, sebab hari itu ada permintaan daripada Presiden Turkiye (Reccep Tayyip Erdogan), untuk dipanjangkan sedikit tempoh untuk membantu dalam proses-proses pemasangan khemah-khemah sementara untuk mangsa-mangsa terlibat. Difahamkan operasi tersebut telah hampir selesai dan dalam minggu ini kita usahakan mereka dapat kembali,” katanya.
Mengenai Hospital Medan Malaysia (HMM) yang beroperasi di Celikhan, Aditaman, Armizan berkata operasi hospital itu masih diteruskan.
“Setakat ini HMM masih diteruskan, yang kita bawa balik ini pasukan SAR kerana tugas telah berakhir mengikut prosedur operasi standard (SOP) yang ditetapkan di peringkat antarabangsa, fungsi mereka dalam tempoh 14 hari untuk mencari dan menyelamat telah berakhir.
“Bantuan kemanusiaan termasuk HMM buat masa ini diteruskan, termasuklah sekiranya kerajaan Turkiye memerlukan bantuan-bantuan lain,” katanya.
Sejak dibuka pada 14 Februari, HMM yang terletak kira-kira 152 kilometer dari Gaziantep telah merawat seramai 164 pesakit setakat 18 Feb. Rawatan yang disediakan di HMM mencakupi rawatan pesakit luar, ibu mengandung dan ginekologi, kanak-kanak, pembedahan am, ortopedik dan pergigian.

Anjing K9 bernama Frankie di Lapangan Terbang Antarabangsa Kuala Lumpur di Sepang selepas pulang dari misi SAR gempa bumi di Turkiye.


Pengumuman Ismail sebagai calon PM helah Umno untuk bubar Parlimen?

Teka-teki mengenai calon perdana menteri daripada Umno dan Barisan Nasional (BN) terjawab apabila parti itu sebulat suara mengumumkan Perdana Menteri, Ismail Sabri Yaakob sebagai “poster boy” pada Pilihan Raya Umum ke-15 (PRU15).Bagaimanapun persoalan timbul apakah ini merupakan helah kluster mahkamah Umno bagi mendapat persetujuan Ismail untuk membubarkan Parlimen?Felo Kanan Singapore Institute of International Affairs, Oh Ei Sun  berpandangan pengumuman terbaru Umno itu merupakan strategi untuk mempercepatkan tarikh PRU15.“Ia tentunya satu kompromi yang dicapai antara fraksi perdana Umno dengan Ismail Sabri, yang kini tiada lagi alasan untuk menangguhkan PRU15,” katanya kepada MalaysiaNow.“Dia kini berada dalam situasi ‘checkmate’.”Sebelum ini, antara nama yang disebut-sebut bakal menjadi calon perdana menteri BN ialah Timbalan Presiden Umno Mohamad Hasan yang sebelum ini sudah pun menyatakan hasrat untuk bertanding di kerusi Parlimen.Pengumuman itu juga menurut Oh, tidak bermakna Ismail berada dalam keadaan yang selesa.“Besar kemungkinan. Ada seribu satu sebab mengapa Umno tidak perlu menjadikannya perdana menteri selepas parti itu menang, tambah-tambah jika mereka menang besar,” katanya.Oh merujuk kepada pelantikan mengejut Onn Hafiz Ghazi sebagai menteri besar Johor terbaru menggantikan penyandang, Hasni Mohammad yang digembar-gemburkan BN sebagai calon menteri besar mereka semasa kempen Pilihan Raya Negeri (PRN) Johor baru-baru ini.Sementara Awang Azman Awang Pawi dari UM berkata pengumuman tersebut semenangnya usaha Umno mempercepatkan tarikh PRU15 namun tidak bermakna nasib Ismail bakal menjadi seperti Hasni di Johor.“Kebarangkalian nasib Ismail menjadi seperti Hasni, iaitu ditukar selepas menang masih tidak dapat ditentukan kerana kuasa akhir ialah  budi bicara Yang di-Pertuan Agong,” katanya kepada MalaysiaNow.Strategi Umno?Kartini Aboo Talib berkata dari UKM berkata, pengumuman itu menjadi strategi Umno untuk meyakinkan rakyat yang semakin selesa terhadap kepimpinan Ismail yang juga ahli Parlimen Bera itu sebagai satu “tangkal” untuk menarik pengundi.“Ismail Sabri akan disokong dan kemungkinan boleh mempertahankan kerusi Parlimen Bera atas dedikasi dan ketulusan mengurus negara dengan jayanya.“Cuma Umno juga harus sedar bahawa perubahan trend lantikan PM tidak semestinya individu itu ialah presiden Umno.“Pemilihan dibuat secara terbuka dan disokong majoriti Ahli Dewan dan dipersetujui oleh Yang di-Pertuan Agong melalui Perkara 40 (2) (a) dan Perkara 43 (2) (a) Perlembagaan Persekutuan,” katanya kepada MalaysiaNow.Kartini juga tidak menganggap pengumuman Umno itu sebagai satu helah untuk mengadakan PRU15 lebih awal.Umno dalam kenyataan pada Khamis juga membuat keputusan untuk tidak meneruskan memorandum persefahaman (MoU) dengan Pakatan Harapan (PH).Menurut Awang Azman, kedudukan MoU tersebut semakin rapuh selepas Ismail diumum menjadi calon perdana menteri.Oh pula berkata, dengan jangkaan tarikh PRU15 yang semakin hampir, pembangkang dilihat tidak bersedia.“Gelombang pengundi sudah lama menolak mereka, dengan ramai pengundi kembali kepada BN dan ini tidak mungkin berubah melainkan ada skandal besar atau kesilapan dari pihak kerajaan,” katanya.Nasib pembangkang terutama PH menurut Kartini, sudah pun tertulis dan disahkan oleh kenyataan Ahli Parlimen Permatang Pauh, Nurul Izzah Anwar baru-baru ini.“Agak menarik bila Nurul Izzah menjelaskan bahawa PH memerlukan masa lebih 10 tahun utk kembali dipilih.“Ini bermakna PH sudah pun kalah sebelum bertanding dan nasib kepembangkangan akan berdepan cabaran sukar untuk PRU15,” katanya.


Pengurus syarikat hartanah berkait kerajaan, 3 lagi ditahan buat tuntutan palsu RM300 juta

Suruhanjaya Pencegahan Rasuah Malaysia (SPRM) menahan empat individu termasuk seorang pengurus syarikat hartanah berkaitan kerajaan kerana disyaki bersubahat dalam membuat tuntutan palsu berkaitan projek pembangunan di pantai timur bernilai lebih RM300 juta.Tiga lagi individu yang ditahan merupakan pengurus projek, pengarah urusan dan arkitek daripada syarikat kontraktor dan juru perunding.Tiga daripada mereka ditahan di pejabat SPRM Terengganu manakala seorang lagi rumahnya di Kuala Lumpur pada 16 Jun 2022.Kesemua suspek yang ditahan berusia antara 28 hingga 48 tahun.Mereka ditahan reman selama enam hari bermula hari ini sehingga 22 Jun 2022 setelah majistret Noor Mazrinie Mahmood membenarkan permohonan reman oleh SPRM di Mahkamah Majistret Kuala Terengganu pagi ini.Sementara itu, Pengarah Kanan Bahagian Siasatan SPRM Hishamuddin Hashim turut mengesahkan penahanan terbabit ketika dihubungi.


Menjadi pekak dalam Sound of Metal

Bagaimana rasanya menonton sebuah filem yang bermula dengan kebingitan, dan kemudian di hujungnya berakhir dengan kesenyapan?Ada sebuah filem yang temponya bergerak perlahan – malah serasa bukan Hollywood – dengan judul Sound of Metal (2019) yang sangat menggamamkan.Filem arahan Darius Marder ini dilakonkan antara lain oleh Riz Ahmed, Olivia Cooke, Paul Raci, Lauren Ridloff dan Mathieu Amalric.Ia mengenai seorang pemain dram kumpulan genre rock metal yang tiba-tiba kehilangan pendengarannya dan menjadi pekak total.Ruben, pemain dram ini dilakonkan oleh Riz Ahmed, bersama-sama kekasihnya Lou. Mereka tinggal di dalam RV, dan mengitar Amerika untuk membuat persembahan di pelbagai persembahan.Band mereka Blackgammon, meski kecil, tetap cukup untuk menyara hidup sederhana.Lou penyanyi kumpulan ini nampaknya bukanlah seorang wanita biasa melainkan anak seorang hartawan Eropah.Sejak mulai ditayangkan di Pesta Filem Toronto pada September 2019, Sound of Metal telah menerima sambutan yang menggalakkan.Apabila ia mulai ditayangkan di pawagam terpilih pada November 2020, pengkritik tidak ada ulasan lain kecuali memuji filem ini sepenuhnya.Ia kemudian menemui penonton sejagat menerusi Amazon sejak Disember 2020.Riz Ahmed, sudah pun memenangi gelar pelakon lelaki terbaik oleh American Film Institute dan National Board of Review dan kini dicalonkan untuk merebut gelar yang sama bagi Golden Globe dan Screen Actors Guild Award, yang mana akan sangat menentukan siapakah calon dan johannya di Anugerah Oscar kelak.Saya mengikuti lakonan-lakonan Riz sejak mengenali beliau menerusi The Road to Guantánamo, sebuah doku-drama 2006 arahan Michael Winterbottom dan Mat Whitecross yang memaparkan penahanan dan pemenjaraan secara salah tiga orang remaja lelaki warga British di Guantanamo Bay Naval Base, Cuba kerana disalah faham sebagai pengganas.Lakonan Riz sungguh mengesankan dan kelihatannya beliau mempunyai potensi besar.Namun demikian tidak banyak yang boleh diharapkan untuk Riz berkembang jika watak yang beliau perolehi ialah watak-watak yang sama iaitu seorang Muslim di Barat yang kelihatannya terperangkap dalam kebencian dan Islamofobia.Ini misalnya watak yang dipegang oleh beliau dalam The Reluctant Fundamentalist adaptasi novel Mohsin Hamid oleh Mira Nair.Beliau malah diberi peranan pentas sekitar naratif yang sama dalam opera Gaddafi dan teater Shan Khan’s Prayer Room.Riz namun demikian mulai mendapat perhatian setelah muncul dalam Nightcrawler arahan Dan Gilroy dan kelihatannya tidak segan untuk menanggalkan pakaian.Ini membolehkan beliau juga tampil dalam Rogue One pada tahun 2016, dan kemudian beroleh kemenangan untuk kerjanya di kaca televisyen bagi Anugerah Emmy Awards ke 69 menerusi The Night Of.Untuk ini beliau menewaskan bintang-bintang handalan Hollywood seperti Robert De Niro, Benedict Cumberbatch, Ewan McGregor, dan Geoffrey Rush.Beliau menjadi pelakon beragama Islam yang pertama memenangi Emmy.Oleh sebab deretan kerja yang bermutu di atas, kehadiran Riz Ahmed untuk Sound of Metal ini sangat ditunggu.Kali ini, Riz tidak lagi diberi watak seorang Muslim yang lelah di mana beliau kini hanya dikenali sebagai Ruben Stone.Kepercayaan dan agama Riz tidak diperagakan di skrin.Filem selama 120 minit ini meletakkan Riz muncul di sepanjang masa tayangan.Ini menjadikan lakonannya benar-benar teruji.Riz kelihatan sungguh-sungguh menghayati peranan pemain dram kehilangan pendengaran ini.Riz Ahmed.Beliau mempelajari bahasa isyarat selama enam bulan, dan belajar memainkan dram selama enam bulan lagi. Riz, untuk rekod, adalah juga seorang pemuzik tetapi genre beliau berbeza iaitu rap.Sebagai pemain dram, hidup Ruben adalah sepenuhnya muzik metal. Apabila tiba-tiba Ruben bingkas dan mendapati dia mendengar dengan minimal sekali, Ruben lakonan Riz tidak ditunjukkan melatah dan kelalut tidak pasal.Ruben mandi dan mendapati bunyi air sudah tiada, dia juga mendapati mesin pembuat jusnya tidak lagi mengeluarkan bunyi, malah bunyi derap kakinya sendiri hilang.Ruben masih terlihat mengawal dirinya ketika ke farmasi dan kemudian menemui pakar pendengaran.Akan tetapi tekanan menjadi perlahan-lahan memuncak apabila orang sekelilingnya mulai tertekan.Itu ditunjukkan menerusi watak Lou yang benar-benar terganggu, terdesak dan panik oleh apa yang menimpa Ruben.Range lakonan Ruben menjadi lebih luas apabila ia harus merespon keperluan orang lain sebagai seorang pekak.Ruben kemudian mendaftar masuk sebuah komuniti pekak yang mengalami masalah ketagihan.Lou tidak dibenarkan tinggal di situ.Di sini beliau dibimbing oleh Joe, lakonan Paul Raci, seorang bekas tentera Amerika yang menjadi pekak ketika perang Vietnam.Falsafah mereka berlaga.Joe dan anggotanya tidak percaya pekak itu sebagai kelainan upaya.Di sini, kita melihat Ruben perlahan-lahan berusaha mengimbangi perasaannya yang mulai terdesak untuk pulih.Dia kini hidup dalam kalangan orang asing, dalam dunia yang tidak dikenalinya, dan dalam dunia yang senyap dan dia tidak boleh berhubung.Untuk menambah tekanan perasaan Ruben, dia kini terpaksa belajar bahasa isyarat dengan sekumpulan kanak-kanak.Ruben bagaimanapun berusaha mengawal dirinya agar tidak nanar.Menerusi kanak-kanak pekak ini perlahan-lahan Ruben belajar bahasa isyarat.Apabila dia menawarkan diri memperkenalkan kanak-kanak itu dengan muzik, Ruben mulai rindu akan minat lamanya dan ini mendorongnya menghubungi seorang audiologis untuk mendapatkan pembedahan menanam peranti bantuan pendengaran.Untuk itu Ruben terpaksa menjual RV beliau.Oleh sebab pilihan ini juga, Joe mengusir Ruben dari kampung pekak itu.Lakonan Riz sebagai Ruben sebenarnya terletak pada mimik mukanya dan juga kawalan perasaannya yang terlihat begitu nyata dan mendalam.Seolah-olah Riz memang pekak. Kita dapat mengesani perubahan-perubahan ini misalnya ketika Ruben bertemu dengan doktor pendengaran, atau lebih memukau apabila Ruben pertama kali dapat mendengar semula tetapi hilang harapan kerana pendengaran itu tidak cukup baik.Ruben kelihatan bingung, kecewa, dan kita dapat melihat bagaimana harapannya yang menggunung tiba-tiba meleset, apabila diberitahu deria pendengarannya tidak pun pulih.Kesakitan Ruben sebagai seorang pekak semakin terjejas apabila beliau terbang ke Belgium, bertemu kembali Lou yang kini sudah menukar cara hidupnya, dan juga genre muziknya.Apabila Lou menyanyi dengan iringan piano ayahnya, Ruben menerima dengan nyata bahawa dia kini kehilangan segala-galanya.Sebahagian besar lakonan Riz menjadi hebat oleh gerakan kamera yang kreatif di mana syot dekat wajah kacaknya dimanfaat untuk menampilkan perasaan kacau Ruben.Sinematografer Daniël Bouquet betul-betul menggunakan alam tanpa kesan bunyi untuk menunjukkan bagaimana rasanya kehilangan pendengaran. Kesan khas bunyi filem ini juga sungguh luar biasa.Penata bunyi Sound of Metal, Nicolas Becker, bermain dengan segamat-gamat bunyi sehingga ke bunyi yang minimal dan akhir sekali keadaan nyahbunyi.Justeru kita audien disakat dengan pesawat di langit yang tiada deruman, dentingan piano yang rosak, bunyi denting sudu garpu berlaga ketika sekumpulan orang pekak sedang makan minum, burung yang tidak lagi berkicau atau denting jam di menara yang mengganggu.Semua bunyi dan kesenyapan itu kemudian terlihat pada mata, kerut, mimik dan getar bibir Ruben lakonan Riz Ahmed.Sebagai muslim, Riz Ahmed aktif melobi keamanan di Syria dan juga menolak sektarianisme di Pakistan.Jika beliau beroleh Oscar, Riz akan mencipta sejarah sebagai Muslim arus perdana dan pelakon keturunan Asia Selatan yang pertama memenanginya.Sebelum ini Mahershala Ali, seorang Ahmadi Muslim, telah memenangi Oscar dua kali.


PM beri jawatan pada 2 ahli Parlimen Umno sekutu Najib tarik sokongan terhadap Muhyiddin

Dua ahli Parlimen yang sebelum ini menyokong Najib Razak dalam menarik sokongan terhadap Muhyiddin Yassin sebagai perdana menteri dilantik memegang jawatan dalam kerajaan dan syarikat berkaitan kerajaan.Ahli Parlimen Pengerang Azalina Othman Said yang meletakkan jawatan sebagai timbalan speaker Dewan Rakyat dilantik sebagai penasihat khas perdana menteri bagi hal ehwal undang-undang dan hak asasi.Sementara Ahli Parlimen Machang Ahmad Jazlan Yaakub dilantik sebagai pengerusi Felcra Bhd.Jazlan mengumumkan menarik sokongan terhadap Muhyiddin pada 9 Januari.Pengerusi Umno Kelantan itu juga meletakkan jawatan daripada Lembaga Minyak Sawit Malaysia selepas menyatakan tidak berpuas hati dengan kerajaan Perikatan Nasional.Sementara itu, Azalina meletakkan jawatan sebagai timbalan speaker pada 23 Ogos lalu.Beliau berkata konflik antara peranan parti dan ahli Parlimen kerajaan sebagai antara alasannya selain menggesa jawatan speaker dan timbalan speaker dilantik dalam kalangan mereka yang tidak berpihak dan memegang jawatan politik.Penarikan sokongan mereka berdua menjadikan majoriti dimiliki Muhyiddin rapuh sehingga terpaksa meletakkan jawatan sebagai perdana menteri pada Ogos lalu.


Mahkamah tolak rayuan pelucuthakan jutaan ringgit milik Umno, 7 entiti lain

Mahkamah Rayuan hari ini menolak rayuan pihak pendakwaan untuk melucut hak wang jutaan ringgit milik Umno dan Wanita MCA serta enam entiti lain.Pendakwaan mengemukakan rayuan terhadap keputusan Mahkamah Tinggi Kuala Lumpur yang menolak permohonannya untuk melucut hak wang RM192,965,413.61 milik Umno; Wanita MCA (RM300,000), Perano iaitu sebuah syarikat menjual hijab dan Binsabi Sdn Bhd, yang membekalkan khemah, masing-masing membabitkan jumlah RM337,634.78 dan RM827,250; Habib Jewels Sdn Bhd (RM100,000); K&Z Enterprise Sdn Bhd (RM138,359.60); Badan Perhubungan Umno Kedah (RM1.05 juta) dan Hattatex Trading (RM111,590).Panel tiga hakim yang terdiri daripada Abdul Karim Abdul Jalil, Hadhariah Syed Ismail dan Abu Bakar Jais juga membenarkan rayuan oleh Badan Perhubungan Umno Pahang terhadap keputusan Mahkamah Tinggi yang membenarkan permohonan pendakwaan untuk melucut hak RM2,479,300.18 yang disita daripada badan perhubungan Umno negeri itu.“Mahkamah mendapati hakim perbicaraan telah melakukan kesalahan dan mengabaikan fakta bahawa wang tersebut telah dibelanjakan, tidak ada lagi dan wang yang disita adalah dari sumber lain dan merupakan wang yang sah.“Oleh itu, kami membenarkan rayuan perayu (Umno Pahang) dan mengenepikan perintah Mahkamah Tinggi,” kata hakim Hadhariah ketika membaca keputusan ringkas dalam prosiding secara maya.Wang itu, yang disita oleh Suruhanjaya Pencegahan Rasuah Malaysia (SPRM), didakwa mempunyai kaitan dengan skandal penyelewengan dana 1Malaysia Development Berhad (1MDB).


Undang-undang benarkan Najib hadir sidang Dewan Rakyat, kata speaker

Speaker Dewan Rakyat Azhar Harun hari ini berkata bekas perdana menteri Najib Razak yang sedang menjalani hukuman penjara 12 tahun bagi kesalahan penyelewengan puluhan juta ringgit dibenarkan menghadiri sidang Parlimen.
Bagaimanapun, Azhar berkata ahli Parlimen Pekan itu memerlukan kebenaran Jabatan Penjara untuk menghadirinya.
“Penjara ada penjagaan beliau, maka terpulanglah kepada pihak penjara untuk melepaskan penjagaan tersebut.
“Kalau pihak penjara melepaskan beliau daripada penjagaan penjara, maka pihak penjaralah yang akan menetapkan syarat pelepasan tersebut. Sekali lagi, ia bukan di bawah kuasa saya.” kata Azhar.
Ketika ditanya oleh Ahli Parlimen Shah Alam Khalid Samad mengenai bila Najib akan hilang kelayakan sebagai ahli Parlimen, Azhar berkata beliau terikat dengan undang-undang.
"Hukum sebagaimana adanya, bukan sebagaimana semestinya, dan tidak pula sebagaimana ia sepatutnya"
Azhar kemudiannya membaca Perkara 48(4).
“Jika petisyen untuk pengampunan difailkan dalam tempoh 14 hari dari sabitan dan hukuman, atau selepas pelupusan mana-mana rayuan atau prosiding mahkamah berhubung sabitan dan hukuman, kehilangan kelayakan itu hanya berkuat kuasa apabila petisyen itu dilupuskan."
Pada 23 Ogos, Mahkamah Persekutuan menolak rayuan terakhir Najib terhadap sabitan dan hukumannya dalam kes SRC International, di mana beliau didakwa atas tujuh pertuduhan jenayah pengubahan wang haram, pecah amanah dan salah guna kuasa.
Mahkamah Tinggi Kuala Lumpur memutuskan beliau bersalah pada 28 Julai 2020, menjatuhkan hukuman 12 tahun penjara dan denda RM210 juta.
Mahkamah Rayuan mengekalkan sabitan dan hukumannya pada 8 Disember tahun lalu.
Dalam permohonan semakan terhadap penghakiman Mahkamah Persekutuan itu, Najib memohon kebenaran untuk membuat semakan terhadap keputusan panel lima hakim Mahkamah Persekutuan yang dipengerusikan Ketua Hakim Negara Tengku Maimun Tuan Mat.
Beliau turut berkata hakim Mohd Nazlan Ghazali berada dalam konflik kepentingan apabila mendengar kes SRC tersebut, selain turut memohon agar rayuan akhir itu didengar semula di hadapan panel hakim lain, yang dianggotai tidak kurang daripada tujuh orang hakim atau yang difikirkan wajar oleh mahkamah.
Najib yang kini menjalani hukuman di Penjara Kajang turut memohon penangguhan hukumannya sementara menunggu semakan penghakiman tersebut.


Kumpulan peguam kecam JPN rampas kad pengenalan wanita

Kumpulan peguam Lawyers for Liberty (LFL) hari ini mengecam Jabatan Pendaftaran Negara (JPN) kerana merampas kad pengenalan seorang pesakit kanser di Sarawak atas alasan sedang menjalankan siasatan terhadap status kewarganegaraannya.
Menurut LFL, terdapat prosedur Perlembagaan untuk sebarang langkah sedemikian.
Pengarah LFL Zaid Malek berkata JPN tidak mempunyai hak untuk merampas kad pengenalan sesiapa tanpa mengira bentuk siasatan yang dijalankan.
"Rampasan kad pengenalan individu itu adalah satu tindakan yang menyalahi undang-undang dan tidak berperlembagaan oleh JPN," tambahnya.
"Ia merupakan salah guna kuasa yang serius kerana ia merupakan satu tindakan melucutkan hak kewarganegaraan mangsa dan hak mereka yang terikat dengannya."
Menteri Dalam Negeri Saifuddin Nasution Ismail yang mempertahankan tindakan JPN itu, berkata siasatan menunjukkan bahawa wanita terbabit adalah warga Indonesia.
Bagaimanapun, LFL berkata Perlembagaan Persekutuan dengan jelas menetapkan prosedur yang perlu dipatuhi jika kerajaan bercadang untuk melucutkan kewarganegaraan seseorang, termasuk mengeluarkan notis bertulis dan siasatan serta laporan.
“Perkara 26B menyatakan bahawa tiada seorang pun boleh dilucutkan kewarganegaraan jika ia mengakibatkan mereka tidak bernegara.
“Hakikatnya menteri dalam negeri tidak merujuk kepada proses sedemikian yang telah dijalankan malah kerajaan turut mempertahankan tindakan JPN yang secara terang-terangan melanggar Perlembagaan.
"JPN sendiri telah mengesahkan bahawa siasatan masih berjalan, yang mana secara logiknya proses di bawah Perlembagaan belum bermula. Oleh itu, individu itu boleh mengekalkan status kewarganegaraan mereka melainkan perintah untuk melucutkannya dibuat dengan mematuhi Perlembagaan – namun ketika ini kad pengenalannya telah diambil dan haknya kini terjejas, yang paling membimbangkan ialah haknya untuk mendapatkan rawatan kanser di hospital kerajaan."
LFL dalam satu kenyataan berkata, adalah menjadi tugas Saifuddin untuk memastikan JPN mematuhi undang-undang.
"Namun beliau telah memilih untuk mengeluarkan kenyataan yang tidak berperikemanusiaan, menghalalkan tindakan ke atas seorang wanita yang benar-benar terdesak dan kini semakin menderita akibat tindakan JPN itu."
LFL juga menggesa kerajaan memulangkan semula kad pengenalan wanita itu, sambil berkata wanita tersebut berhak untuk memegangnya melainkan perintah pelucutan kewarganegaraan dibuat mengikut Perlembagaan.
"Kami juga menggesa kerajaan untuk segera menyiasat dan mengambil tindakan terhadap sesiapa sahaja dalam JPN yang terlibat dalam keputusan merampas kad pengenalan wanita itu secara terang-terangan mengenepikan Perlembagaan."


Anggota Kabinet, termasuk dari Umno sebulat suara sokong Muhyiddin kekal PM

Ahli-ahli jemaah menteri sebulat suara untuk kekal memberi sokongan penuh kepada kepimpinan Perdana Menteri Muhyiddin Yassin dalam mesyuarat Kabinet hari ini.Dalam kenyataan hari ini anggota Kabinet memaklumkan bahawa, setiap keputusan kerajaan dibuat secara kolektif setelah mengambil kira pandangan semua pihak.“Keutamaan kerajaan ketika ini adalah untuk menjayakan Pelan Pemulihan Pemulihan Negara (PPN) demi kesejahteraan rakyat dan kemakmuran negara serta membawa negara keluar dari pandemik Covid-19.”Deklarasi sokongan terhadap Muhyiddin ini dilakukan selepas seminggu Presiden Umno Ahmad Zahid Hamidi mengumumkan penarikan semula sokongan parti itu terhadap Muhyiddin selepas mempengerusikan mesyuarat bersama Majlis Kerja Tertinggi (MKT) Umno.Dalam kenyataannya, Zahid berkata Muhyiddin gagal melaksanakan syarat-syarat yang menjadi dasar Umno menyokong kerajaan Perikatan Nasional (PN), mendesak perdana menteri untuk meletakkan jawatan serta-merta dan mahu seorang perdana menteri sementara dilantik.Bagaimanapun, MalaysiaNow melaporkan majoriti ahli Parlimen Umno tetap dengan keputusan untuk tidak menarik sokongan terhadap Muhyiddin mengetepikan pengumuman Zahid tersebut.


Agong setuju tamatkan darurat di Sarawak, beri laluan PRN

Yang di-Pertuan Agong hari ini bersetuju untuk menamatkan darurat di Sarawak, bagi memberi laluan Pilihan Raya Negeri (PRN) yang tertangguh akibat situasi Covid-19 dan Proklamasi Darurat di negeri itu.“Perkenan Seri Paduka Baginda kepada penamatan Proklmasi Darurat adalah satu keputusan yang sukar dan rumit.“Namun, ianya diperkenankan bagi memenuhi keperluan demokrasi dan mengembalikan kuasa kepada rakya untuk membuat pilihan serta memberi mandat dalam pembentukan kerajaan negeri yang baru,” kata Pemangku Datuk Pengelola Bijaya Diraja Azuan Effendy Zairakithnaini dalam satu kenyataan hari ini.Istana Negara berkata keputusan tersebut diambil susulan sesi mengadap oleh Yang di-Pertua Sarawak Abdul Taib Mahmud yang menyampaikan hasrat kerajaan Sarawak agar Proklamasi Darurat di negeri itu dapat ditamatkan. Sesi mengadap juga turut diadakan bersama Ismail Sabri Yaakob sebelum mesyuarat Kabinet di mana Agong menyatakan persetujuan untuk penamatan tersebut selepas mendengar sembah nasihat perdana menteri. Peguam Negara Idrus Harun turut dipanggil mengadap pada 2 November lalu bagi membincangkan perkara yang sama.Kenyataan itu turut berkata penamatan Proklamasi Darurat bagi Sarawak tersebut adalah selaras dengan Perkara 40 dan 40(1A) Perlembagaan Persekutuan.“Berdasarkan Seksyen 2 Ordinan Darurat (Kuasa-Kuasa Perlu) (Sarawak) 2021, Proklamasi Darurat boleh ditamatkan lebih awal oleh Seri Padukan Baginda setelah berunding dengan Yang di-Pertua Sarawak.”Namun, Agong menyatakan kegusaran risiko peningkatan jangkitan Covid-19 sekiranya PRN diadakan selain turut menegaskan keselamatan rakyat jelata perlu diutamakan“Pada hemat Baginda, negara masih bergelut dengan wabak dan masih di tahap membimbangkan.“Seri Paduka Baginda menegaskan keselamatan dan kesejahteraan rakyat jelata perlu diberi keutamaan dan sentiasa mengatasi sebarang kepentingan peribadi dan politik,” katanya.


Saksi di Singapura setuju beri keterangan siasatan kes suami Zeti berkait 1MDB

Polis mengesahkan beberapa saksi termasuk pegawai bank di Singapura bersetuju untuk memberi keterangan berhubung kes suami bekas gabenor Bank Negara (BNM) Tawfiq Ayman yang dikaitkan dengan 1Malaysia Development Berhad (1MDB).Pengarah Jabatan Siasatan Jenayah Komersial (JSJK) Bukit Aman Mohd Kamarudin Md Din berkata sepasukan pegawai penyiasat akan ke negara berkenaan pada 29 dan 30 Mac ini bagi mengumpul maklumat.“Kami sudah dapatkan saksi di sana yang membabitkan pihak perbankan dan mereka setuju untuk membantu siasatan dengan memberi keterangan.“Apabila semua keterangan dan dokumen diperoleh, kami boleh teruskan dengan rujuk semula kertas siasatan ke timbalan pendakwa raya,” katanya pada sidang media hari ini.Kamarudin berkata setakat ini beberapa saksi sudah dipanggil untuk memberi keterangan dan tambahan keterangan saksi lain akan dibuat bergantung kepada keadaan.Sebelum ini, Kamarudin dilaporkan berkata Jabatan Hal Ehwal Komersial (CAD) Singapura bersetuju pasukan penyiasat polis ke negara itu bagi berkongsi maklumat atau dokumen secara “on intelligence basis” untuk siasatan kes tersebut.Beliau berkata pihak berkuasa di Singapura telah memberi persetujuan untuk pasukan penyiasat ke negara berkenaan pada Disember 2021 dan Februari lepas, namun tidak dapat dilaksanakan atas beberapa faktor.Media sebelum ini melaporkan Tawfiq menerusi firma guaman Tetuan Jagjit, Ariff & Co mengeluarkan kenyataan menjelaskan tidak pernah menerima sebarang bentuk rasuah daripada sesiapa.Kenyataan tersebut hadir susulan keterangan diberikan Tim Leissner yang juga bekas pengerusi syarikat perbankan, Goldman Sachs pada prosiding perbicaraan terhadap bekas pegawai bawahannya, Roger Ng di Mahkamah Tinggi Brooklyn, New York, baru-baru ini.Leissner dilaporkan menyebut kegiatan rasuah melibatkan Tawfiq mengenai projek usaha sama PetroSaudi–1Malaysia Development Berhad (1MDB) semasa perbicaraan di mahkamah.SPRM sebelum ini dilaporkan mendedahkan sekurang-kurangnya RM65 juta dana berkaitan 1MDB diambil balik dari Singapura disimpan syarikat milik Tawfiq.


Ismail tepis gesaan kumpulan kecil penyokong untuk bubarkan Parlimen

Perdana Menteri Ismail Sabri Yaakob hari ini berkata Pilihan Raya Umum ke-15 (PRU15) hanya akan diadakan apabila pelbagai aspek dan pihak berkaitan sudah bersedia, di mana beliau dilihat menepis desakan penyokong Barisan Nasional (BN) supaya Parlimen dibubarkan susulan kemenangan gabungan itu pada Pilihan Raya Negeri (PRN) Johor semalam.“Sedia atau tidak, biar kepimpinan parti yang tentukan. Banyak lagi perkara yang perlu dilihat. Setiap keputusan akan dibincangkan dalam parti. Tidak boleh ada satu kumpulan kecil yang mahukan PRU, maka kita buat. Ini (PRU) perkara besar, kena dibincangkan.“Selain itu, ada prosedurnya. Saya kena menghadap Yang di-Pertuan Agong untuk mendapatkan perkenan, dan kalau diperkenankan maka bolehlah (pilihan raya) diadakan. Jadi tunggu masa yang sesuai,” katanya kepada pemberita di Bera, Pahang hari ini.Ismail merujuk gesaan penyokong gabungan itu semalam yang melaung “bubar Parlimen” sejurus kemenangan BN diumumkan semalam.Gabungan itu memenangi 40 kerusi dari 56 kerusi Dewan Undangan Negeri (DUN).Ia merupakan kemenangan kedua BN pada PRN selepas Melaka dan dilihat sebagai sebahagian daripada usaha bekas perdana menteri Najib Razak dan bekas timbalannya Ahmad Zahid Hamidi untuk memperkukuhkan kedudukan Umno menjelang PRU15.Berhubung memorandum persefahaman (MoU) yang ditandatanganinya bersama Pakatan Harapan bagi meredakan suhu politik September lepas, Ismail berkata masih terlalu awal untuk beliau menyatakan “masa depan” perjanjian itu yang akan tamat pada 31 Julai ini.


PPV ‘offsite’ tawar suntikan dos penggalak warga emas secara ‘walk in’

Pusat pemberian vaksin (PPV) “offsite” di Selangor, Kuala Lumpur, Putrajaya, Negeri Sembilan, Melaka, Pulau Pinang dan Sarawak akan melaksanakan perkhidmatan vaksinasi dos penggalak secara jumpa terus atau “walk in” kepada warga emas mulai Isnin ini.Menurut ProtectHealth Corporation Sdn Bhd (ProtectHealth), anak syarikat milik penuh ProtectHealth Malaysia yang ditubuhkan di bawah kementerian kesihatan (KKM), sijil vaksinasi digital yang lengkap di aplikasi MySejahtera diperlukan sebagai prasyarat untuk hadir secara jumpa terus itu.Individu berumur 60 tahun ke atas boleh terus ke PPV itu bermula 2 petang pada setiap hari operasi pemberian vaksin di pusat terlibat.“Mereka yang berusia 18 tahun dan ke atas (selain warga emas) yang belum mendapat janji temu menerusi MySejahtera dan ingin mendapatkan dos penggalak boleh menghubungi dan berdaftar dengan PPV yang disenaraikan di www.protecthealth.com.my,” menurut kenyataan ProtectHealth yang dikeluarkan di sini hari ini.PPV Offsite adalah PPV yang dioperasikan oleh pengamal perubatan swasta (PPS) dan pertubuhan bukan kerajaan (NGO) di luar fasiliti kesihatan swasta mereka.Ketika ini terdapat lebih 2,000 PPV onsite, 177 PPV offsite dan 221 PPV jangkau luar (outreach) kendalian PPS dan NGO kesihatan di bawah ProtectHealth dengan kapasiti pemberian vaksin lebih dari 300,000 dos sehari.Menurut kenyataan itu, sehingga 19 Januari lepas, 10 juta dos penggalak telah diberikan dan 73.8% atau 7.3 juta dos merupakan sumbangan PPS dan NGO kesihatan di bawah ProtectHealth.


Wanita Malaysia kecewa selepas kerakyatan anak dinafikan

Kerumitan proses mendapatkan taraf kerakyatan bagi anak selepas melahirkan hasil perkahwinan dengan lelaki warga asing di luar negara membuatkan beberapa wanita Malaysia merasa kecewa kerana sistem sedia ada tidak memihak kepada mereka.Salah seorang daripadanya hanya mahu dikenali sebagai Myra.Beliau melalui rutin yang sangat memenatkan sejak tujuh tahun lalu bagi mendapatkan taraf kewarganegeraan anak perempuannya yang lahir di negara asal suaminya di Zambia.Katanya, sudah dua kali permohon untuk mendapatkan kewarganegaraan anaknya ditolak tanpa sebarang alasan.“Bila ditanya, mereka cuma cakap ia sulit dan persendirian,” kata wanita berumur 29 tahun itu kepada MalaysiaNow.Myra berkahwin dengan suaminya pada tahun 2013 dengan kelahiran anak sulung di negara berkenaan.Kini, mereka sudah mempunyai dua orang cahaya mata, masing-masing berusia tujuh dan tiga tahun.Bagaimanapun, anak keduanya yang dilahirkan di Selangor diberikan kewarganegaraan Malaysia.“Setiap kali kami keluar bersama, anak saya dilayan seperti rakyat asing. Kami perlu mengeluarkan belanja yang lebih kerana dia dikenakan caj sebagai warga asing. Contohnya, ketika kami melawat ke zoo dan pusat akuarium.“Harganya satu kali ganda daripada harga yang dibayar oleh rakyat tempatan,” katanya dan menambah lebih banyak cabaran dihadapi apabila anaknya memulakan sesi persekolahan, awal tahun ini.Myra melalui proses pendaftaran sekolah yang sukar dengan setiap urusan berlaku di lokasi berbeza.Pertama, beliau perlu membuat permohonan rasmi di sekolah dan mendapatkan kebenaran di pejabat pendidikan daerah (PPD).“Selepas dapat kebenaran, PPD akan keluarkan pas visa pelajar. Kemudian, saya perlu ke sekolah semula untuk membuat bayaran yuran. Lepas itu, datang semula ke PPD dengan salinan resit bayaran.”Katanya, belanja lebih perlu dikeluarkan kerana anaknya tidak mendapat pinjaman buku teks dan terdapat tambahan yuran dikenakan.Ini kerana pinjaman hanya diberikan kepada warganegara Malaysia sahaja dan terdapat tambahan yuran bagi warga asing di sekolah.Menurut Myra, kerajaan tidak patut melabel kanak-kanak yang senasib dengan anak sulungnya sebagai “memberi ancaman terhadap kedaulatan negara” dan menambah kenyataan itu sebagai “mengarut”.Di bawah Perlembagaan Persekutuan, bayi yang lahir di luar negara dengan bapa memiliki kewarganegaraan Malaysia akan dianugerahkan taraf warganegara secara automatik.Bagaimanapun, bagi yang lahir dengan ibu warganegara Malaysia perlu memohon untuk mendapatkan taraf kewarganegaraan.Sebelum ini, Timbalan Menteri Dalam Negeri Ismail Mohamed Said mempertahankan tindakan tersebut di Dewan Rakyat mengatakan ia bagi menjaga keselamatan dan kedaulatan negara.Kenyataan itu dibantah Lawyers For Liberty (LFL) yang berkata kerajaan sepatutnya meminda Bahagian II dalam Jadual Kedua Perlembagaan Persekutuan dengan menggantikan perkataan “bapa” kepada “ibu bapa”.Dengan pindaan itu, ia akan selaras dengan aspirasi Perkara 8(2) Perlembagaan Persekutuan, di mana tiada diskriminasi berdasarkan gender.Menurut Myra, kerajaan tidak patut melabel kanak-kanak yang senasib dengan anak sulungnya sebagai “memberi ancaman terhadap kedaulatan negara” dan menambah kenyataan itu sebagai “mengarut”.Sementara Elly yang menetap di Bangkok, Thailand menemui jalan buntu bagi membolehkan anak perempuannya mendapat kewarganegaraan Malaysia.Wanita berusia 37 tahun itu berkahwin dengan seorang warganegara Britain dan dikurniakan seorang anak berusia tiga bulan.Sebelum melahirkan anak, Elly sudah memulakan proses permohonan untuk mendapatkan taraf warganegara Malaysia, tetapi tiada sebarang maklum balas daripada pihak kedutaan.“Saya tetap percaya bahawa anak saya mempunyai hak untuk mendapat kerakyatan Malaysia sampai umur 18 tahun.“Jadi, kalau ditanya kenapa tidak mohon kerakyatan Britain, ia tidak patut jadi isu pun,” katanya kepada MalaysiaNow.Elly bimbang, sekiranya berlaku sesuatu terhadap suaminya, beliau tidak boleh membawa pulang anaknya ke Malaysia secara sah di sisi undang-undang.“Dia tidak mempunyai dokumentasi yang sah. Nak naik penerbangan tak boleh, kerana tiada pasport.”Pengasas Kumpulan Sokongan Pasangan Asing (FSSG) Bina Ramanand berkata, perjalanan golongan wanita rakyat tempatan untuk mendapatkan taraf warganegara bagi anak-anak mereka sangat berliku.Katanya, kebanyakan mereka tidak menyedari tentang kewujudan syarat-syarat sedemikian dan berasa kecewa selepas diberitahu permohonan mereka ditolak pihak berkuasa.“Golongan ibu ini tidak dibenar mendapat kerakyatan secara automatik bagi anak mereka disebabkan gender,” katanya kepada MalasysiaNow.Myra dan Elly kedua-duanya merupakan ahli dan pengikut FSSG.


Singapura tempatkan lebih banyak robot polis

Singapura "secara progresif akan mengerahkan" lebih banyak robot peronda di seluruh republik itu, kata polis semalam, selepas lebih lima tahun percubaan berskala kecil.
Robot telah dikerahkan di Terminal 4 Lapangan Terbang Changi mulai April "untuk menambah pegawai polis barisan hadapan dalam menjalankan rondaan di premis berkenaan", kata Pasukan Polis Singapura (SPF).
Lebih banyak robot akan ditempatkan di seluruh bandar dengan jumlah penduduk 5.6 juta orang. Populasi kecil dan kadar kelahiran yang rendah menyebabkan Singapura perlu menggunakan teknologi untuk mengatasi kekurangan tenaga kerja.
"SPF merancang untuk mengerahkan lebih banyak robot peronda secara progresif untuk menambah operasi polis di seluruh Singapura," kata SPF dalam satu kenyataan, tanpa memberikan tempoh waktu pelaksanaannya.
Robot tersebut dilengkapi dengan kamera, penderia, pembesar suara, panel paparan, kelip mata dan siren.
Sebatang tiang boleh laras dengan kamera 360 darjah memberikan pandangan di lapangan kepada pegawai di dalam bilik kawalan, dan saluran dua hala membolehkan mereka bercakap secara langsung dengan orang ramai.
"Robot peronda adalah tambahan terbaharu kepada senjata teknologi SPF, berkebolehan melakukan rondaan autonomi dan memberikan polis gambaran situasi yang dipertingkatkan untuk membolehkannya untuk membuat keputusan yang lebih baik," kata polis.
Menurut SPF, menggunakan kelipan, siren dan pembesar suara, robot itu boleh "melakukan kawalan atau memberi amaran kepada orang yang melihat semasa kejadian sebelum tibanya" polis manusia.


JPV Negeri Sembilan periksa 2,243 haiwan ternakan, kesan penyakit LSD

Sebanyak 82 premis ternakan melibatkan 2,243 ekor lembu dan kerbau diperiksa Jabatan Perkhidmatan Veterinar Negeri Sembilan (JPVNS) bagi mengesan dan mencegah penularan penyakit kulit kental/berbonjol atau lumpy skin disease (LSD) sejak 24 Mei lepas.Pengerusi Jawatankuasa Bertindak Pertanian dan Industri Asas Tani negeri Bakri Sawir berkata hasil pemeriksaan mendapati terdapat seekor lembu pedaging baka kacukan di Rembau disyaki menunjukkan tanda klinikal penyakit berkenaan.Bagaimanapun, menurutnya, tindakan segera telah diambil dengan mengasingkan ternakan tersebut dan dikuarantin pada 27 Mei lepas selain sampel lembu telah diambil dan dihantar ke Institut Penyelidikan Veterinar Ipoh, Perak.“Ia bagi mendapatkan pengesahan sama ada lembu berkenaan dijangkiti LSD atau tidak dan keputusan makmal dijangka diperoleh petang ini.“Bagaimanapun, hasil tinjauan di lapangan pagi tadi mendapati lembu berkenaan tidak menunjukkan tanda penyakiti itu namun kita ambil langkah pencegahan awal,” katanya kepada pemberita selepas meninjau pasar segar terkawal hari ini.Susulan itu, beliau berkata JPVNS diarahkan untuk memastikan pemindahan masuk ternakan dari negeri lain hanya dari kawasan atau mukim yang tidak berlaku gejala yang disyaki LSD.Bakri berkata JPVNS juga turut meminta Pegawai Perkhidmatan Veterinar Daerah memantau ternakan lembu dan kerbau di setiap daerah selain menasihatkan penternak menjalankan kawalan vektor di ladang masing-masing kerana penyakit itu adalah menerusi bawaan vektor penghisap darah.“Pemain industri termasuk pengimport, peraih dan penternak lembu diminta segera menghubungi pejabat perkhidmatan veterinar berdekatan jika mengesyaki ternakan lembu dalam jagaan atau di kandang menunjukkan gejala penyakit LSD kerana ia termasuk dalam senarai penyakit wajib lapor,” katanya.Beliau berkata mereka yang gagal melaporkan penyakit ini kepada pihak berkuasa veterinar boleh didenda sehingga tidak melebihi RM25,000 mengikut Seksyen 31(2) dan Seksyen 31(4A) Akta Binatang 1953 (Akta 647).Beliau turut menegaskan bahawa LSD tidak zoonotik dan penyakit berkenaan tidak menjangkiti manusia.Dalam perkembangan lain, beliau berkata sebanyak tiga pasar segar terkawal diwujudkan di negeri ini sepanjang pelaksanaan sekatan pergerakan penuh mulai Selasa lepas bagi membantu peniaga memasarkan produk.Beliau berkata pasar yang terletak di Paroi, Bandar Seri Jempol dan pusat operasi Fama Seremban itu juga memberi akses pilihan kepada pengguna untuk mendapatkan barang keperluan dengan penawaran penjimatan sebanyak lima hingga 20%.Tambahnya, konsep secara pandu lalu turut dijalankan di pasar tani kekal Paroi dan pusat operasi Fama manakala secara ‘walk-in’ di pasar tani kekal Bandar Seri Jempol mengikut prosedur operasi standard ditetapkan.Dalam pada itu, Bakri berkata Fama Negeri Sembilan telah mewujudkan bilik gerakan crisis management centre (CMC) khas sepanjang tempoh perintah kawalan pergerakan bagi menjamin rantaian dan sektor pertanian tidak terjejas.“Bilikan gerakan beroperasi dari 8 pagi hingga 7 malam bagi membantu petani dan pengusaha yang menghadapi masalah pemasaran mengenai hasil pertanian. Sebarang pertanyaan boleh hubungi CMC Fama negeri menerusi talian 017-6735191,” katanya.


Sidang Dewan Rakyat dibatalkan selaras pembubaran Parlimen

Persidangan Dewan Rakyat bagi Mesyuarat Ketiga Penggal Kelima Parlimen Ke-14 yang sebelum ini dijadual bersidang selama 32 hari, dibatalkan selaras dengan pembubaran Parlimen.
Yang di-Pertua Dewan Rakyat Azhar Azizan Harun berkata berikutan itu, persidangan kamar khas, mesyuarat jawatankuasa pilihan turut dibatalkan.
“Saya telah menerima Proklamasi Perisytiharan Pembubaran Parlimen Ke-14 berkuat kuasa hari ini (10 Okt) yang ditandatangani oleh Yang di-Pertuan Agong Sultan Abdullah Sultan Ahmad Shah menjalankan kuasa yang diberikan kepada Baginda di bawah Perkara 55 (2) Perlembagaan Pesekutuan.
“Justeru urusan selanjutnya akan terletak kepada bidang kuasa pihak Suruhanjaya Pilihan Raya (SPR) untuk melaksanakan proses pilihan raya umum,” katanya dalam kenyataan semalam.
Terdahulu Perdana Menteri Ismail Sabri Yaakob dalam perutusan khas yang disiarkan menerusi siaran langsung stesen televisyen tempatan, mengumumkan pembubaran Parlimen dan menyatakan bahawa ia dilaksanakan bagi menoktahkan suara-suara yang selama ini meratib keabsahan kerajaan, kerajaan pintu belakang dan kerajaan tebuk atap.
Perdana Menteri berkata dengan pembubaran itu, mandat akan dipulangkan kepada rakyat bagi negara menzahirkan kestabilan politik dan mewujudkan kerajaan teguh, stabil serta dihormati selepas Pilihan Raya Umum Ke-15 (PRU15).
Mesyuarat Ketiga Penggal Kelima Parlimen Ke-14 yang dijadual bersidang selama 32 hari, hanya sempat bersidang selama lima hari bermula 3 Okt, dengan tumpuan kepada pembentangan Rang Undang-undang Perbekalan 2023 (Bajet 2023) yang dibentangkan Menteri Kewangan Tengku Zafrul Aziz pada Jumaat lepas (7 Oktober).


Laporan audit dedah pengurusan penyenggaraan kuarters di Putrajaya kurang cekap

Pengurusan penyelenggaraan, pembaikan dan naik taraf kuarters di Putrajaya seliaan Bahagian Pengurusan Hartanah (BPH), Jabatan Perdana Menteri (JPM) dilaksanakan dengan kurang cekap dan kurang berkesan, demikian menurut Laporan Ketua Audit Negara (LKAN) Tahun 2019, Siri 2.Menurut laporan audit itu, terdapat kelemahan dalam pemantauan dan pengurusan aduan kerosakan serta proses pembaikan dan naik taraf unit kuarters kosong yang tidak teratur.“Keadaan ini menyebabkan kelewatan serahan semula kuarters yang telah dibaiki kepada unit kuarters untuk penawaran kepada penghuni baru,” menurut laporan audit itu yang dikeluarkan hari ini.Pengauditan melibatkan penilaian terhadap pengurusan penyenggaraan, pembaikan dan naik taraf kuarters di Putrajaya bagi tempoh 2017 hingga 2020 yang meliputi dua bidang utama audit iaitu prestasi aktiviti dan pengurusan aktiviti.Pengauditan melibatkan BPH sebagai pentadbir aktiviti, dua agensi pelaksana iaitu Jabatan Kerja Raya (JKR) Putrajaya dan Perbadanan Putrajaya (PPj) serta 13 kontraktor Facilities Management and Maintenance Services (FM) yang dilantik oleh kedua-dua agensi pelaksana.Laporan audit itu mendedahkan yang penyelesaian aduan oleh kontraktor FM lantikan JKR Putrajaya secara keseluruhannya hanya 75.7% berbanding Petunjuk Prestasi Utama (KPI) ditetapkan iaitu 90%.“Keadaan berlaku kerana banyak aduan yang tertunggak walaupun telah diberi notis peringatan oleh JKR disebabkan prestasi kontraktor yang rendah,” menurut laporan itu.Menurut LKAN itu, walaupun prestasi keseluruhan penyelesaian aduan kontraktor FM lantikan PPj pada kadar 94% iaitu melebihi KPI 85% yang ditetapkan, namun terdapat empat kontraktor FM yang hanya mencapai 45.5 hingga 84% penyelesaian aduan pada bulan tertentu dalam tempoh tahun 2017 hingga 2020.Selain itu, menurut laporan itu penyenggaraan preventif melibatkan kerja pemangkasan pokok pagar unit kuarters jenis teres dan pemotongan rumput kuarters jenis banglo tidak dilaksanakan mengikut jadual berdasarkan 314 aduan penghuni.“Terdapat 141 aduan kerosakan gutter yang bocor atau tersumbat kerana ditumbuhi pokok dan akar menjalar ke dalam saluran di unit kuarters bertanah. Kerosakan itu disebabkan tiada pemeriksaan dan penyenggaraan berkala oleh kontraktor FM,” menurut laporan berkenaan.Lima kontraktor FM lantikan JKR Putrajaya didapati tidak mematuhi Service Level Agreement (SLA) bagi penyelesaian aduan (repair time) melibatkan sebanyak 2,917 aduan dan repair time yang diambil adalah antara 15 hingga 771 hari, katanya.Lima kontraktor FM lantikan PPj pula menyelesaikan 125 aduan kerosakan melebihi 14 hari seperti yang ditetapkan SLA dan repair time yang diambil adalah antara 15 hingga 146 hari.Menurut laporan audit itu, pembaikan unit kuarters kosong dengan kerosakan major oleh JKR Putrajaya dan PPj mengambil masa yang lama iaitu antara 69 hingga 1,051 hari untuk JKR Putrajaya dan 13 hingga 885 hari bagi PPj.Laporan audit itu mengesyorkan BPH menumpukan kepada pemantauan dan prestasi agensi, manakala semua kerja penyenggaraan perlu diserahkan kepada pihak JKR Putrajaya dan PPj.Ia juga mengesyorkan JKR dan PPj menguruskan aduan menggunakan sistem yang boleh merekod aduan secara komprehensif termasuk pengkelasan major atau minor dalam sesuatu aduan serta rekod response time dan repair time oleh kontraktor.“JKR dan PPj hendaklah memastikan semua jenis penyenggaraan preventif diambil kira dalam kontrak dan dinyatakan dalam jadual penyenggaraan. Ketidakpatuhan terhadap klausa kontrak oleh kontraktor perlu diambil tindakan,” demikian menurut laporan itu.